c: text/html

text:
IMBONISELO NO. 2 2016
Kutheni UYesu Waphathwa Kakubi Waza Wabulawa?
Kubaluleke ngantoni kuwe ukubulawa kwendoda enye kwiminyaka emalunga ne-2 000 eyadlulayo?
Ngaba Yenzeka Nyhani Le Nto?
Yintoni ezenza zivakale zithetha inyaniso ngoYesu iincwadi zeVangeli?
Kutheni UYesu Waphathwa Kakubi Waza Wabulawa?
Ukufa kwakhe kunokukunceda njani?
Ngaba AmaKristu Amele Anqulele Kwiindawo Ezingcwele?
Iinkonzo ezininzi zehlabathi zineendawo ezingcwele. Ngaba ukunqulela kuzo kufanelekile?
Ukuthobela Izilumkiso Kunokusindisa Ubomi Bakho!
Iziprofeto zebhayibhile zichaza iimpawu ezicacileyo zentlekele ezayo. Ngaba uza kwenza into ngazo?
Izahluko Neevesi—Ngubani Owazifaka EBhayibhileni?
Yintoni eyayenza yathandwa le ndlela yokubhala amanani?
Ithini IBhayibhile?
Ngaba ufanele uxhalatyiswe nguye?
Izinto Ezingakumbi Ezifumaneka Kwi-intanethi
Ngaba UYesu Wafela Emnqamlezweni?
Abantu abaninzi bawujonga umnqamlezo njengolona phawu ludumileyo lwamaKristu. Ngaba simele siwusebenzise ekunquleni?

robotstxt: allowed

filter: keep


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
34 Sondelani, nina zintlanga, ukuze nive;+ nani maqela eentlanga,+ nikelani ingqalelo. Mawuphulaphule umhlaba noko kuwuzalisileyo,+ ilizwe elinemveliso+ nayo yonke imveliso yalo.+
2 Kuba uYehova ucaphukile nxamnye nazo zonke iintlanga,+ yaye umsindo wakhe unxamnye nomkhosi wazo wonke.+ Uya kuzitshabalalisa; azinikele ekubulaweni ngogonyamelo.+
3 Yaye ababuleweyo bazo baya kuphoswa phandle; ke zona izidumbu zazo, ukunuka kwazo kakubi kuya kunyuka;+ neentaba ziya kunyibilika ngenxa yegazi labo.+
4 Uya kubola wonke umkhosi wezulu.+ Amazulu aya kusongwa+ njengomsongo wencwadi; nomkhosi wawo wonke uya kubuna, kanye njengokubuna kwamagqabi emdiliyeni nanjengokubuna kwekhiwane emkhiwaneni.+
5 “Kuba emazulwini ikrele lam+ ngokuqinisekileyo liya kuba manzi. Khangela! Liya kuhlela phezu koEdom,+ naphezu kwabantu endibanikele kwintshabalalo+ ngokusesikweni.
6 UYehova unekrele; limele lizaliswe ligazi;+ limele lityetyiswe ngamanqatha,+ ngegazi lamatakane eegusha aziinkunzi neenkunzi zeebhokhwe, ngamanqatha ezintso zeenkunzi zeegusha. Kuba uYehova unombingelelo eBhotsera, nokuxhela okukhulu kwilizwe lakwaEdom.+
7 Kumele kuhle inqu+ kunye nabo, namathole eenkomo aziinkunzi kunye nabanamandla;+ yaye ilizwe labo limele lizaliswe ligazi, nothuli lwabo kanye luya kutyetyiswa ngamanqatha.”+
8 Kuba uYehova unomhla wempindezelo,+ unyaka wokuphindezela ngetyala elingenxa yeZiyon.+
9 Imilambo yabo iya kutshintshwa ibe yitela, nothuli lwabo lube yisalfure; nelizwe labo liya kuba njengetela evuthayo.+
10 Ebusuku okanye emini ayiyi kucinywa; umsi wayo uya kunyuka ukusa kwixesha elingenammiselo.+ Izizukulwana ngezizukulwana liya kubharha;+ ngonaphakade kanaphakade akuyi kudlula mntu kulo.+
11 Liya kuba lilifa lengcwangube nencanda, kuhlale kulo amafubesi namahlungulu;+ kwaye uya kolulela phezu kwalo ulutya lokulinganisa+ lwendawo engenanto namatye asenkangala.
12 Izidwangube zalo—akukho nasinye apho abaya kusibizela ebukumkanini, yaye zona kanye iinkosana zalo zonke ziya kuba yinto engento.+
13 Kwiinqaba zalo zokuhlala kumele kuphume ameva, irhawu nokhula olunameva kwiindawo zalo ezinqatyisiweyo;+ yaye limele libe yindawo yokuhlala oodyakalashe,+ intendelezo yeenciniba.+
14 Nabemi bemimandla engumqwebedu bamele baqubisane nezilwanyana ezenza umkhulungwane, kwanedemon+ emilise okwebhokhwe iya kuya kwiqabane layo. Ewe, udebeza ngokuqinisekileyo uya kuhlala ngokukhululeka apho aze azifumanele indawo yokuphumla.+
15 Apho inyoka ejubayo izenzele indlwane, izale namaqanda, kwaye iya kuwaqandusela iwahlanganisele ndawonye phantsi komthunzi wayo. Ewe, oonongwevana+ bamele baqokelelane ndawonye, ngamnye nemazi yakhe.
16 Ziphandeleni encwadini+ kaYehova nize nifunde ngokuvakalayo: akukho nanye eya kusala kuzo;+ akukho nanye engayi kuba neqabane layo, kuba ngumlomo kaYehova onikele umyalelo,+ yaye ngumoya wakhe oziqokelele ndawonye.+
17 Kwaye nguYe ozenzele iqashiso, nesandla sakhe sizahlulele indawo leyo ngolutya lokulinganisa.+ Ziya kuyidla ilifa ukusa kwixesha elingenammiselo; ziya kuhlala kuyo izizukulwana ngezizukulwana.
Yithumele
Yithumele
Isaya 34
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=23&Chapter=34&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D23%26Chapter%3D34%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ULUTSHA LUYABUZA
Kuthekani Ukuba Ndiyagula? (Inxalenye 2)
Izigulo ziyahlukahlukana.
Abanye abantu bayabonakala ukuba bayagula, ngoxa abanye bengabonakali.
Ezinye izigulo iba zezokwexeshana ukanti ezinye azinyangeki.
Ezinye zisenokunyangeka okungenani zinyamezeleke, ngoxa ezinye zibambi kangangokuba zide zisongele nobomi bomntu.
Ulutsha lujamelana nazo zonke izigulo ezichazwe apha. Kweli nqaku, uza kufunda ngabane abaye bajamelana nezi zigulo.
UGUÉNAELLE
Kunzima gqitha kum ukwamkela into yokuba kukho izinto endingakwaziyo ukuzenza. Zininzi izinto endifuna ukuzenza, kodwa ngenxa yesigulo andikwazi ukuzenza.
Ndinesigulo esiyimotor-neuromuscular disorder esibangela ukuba ingqondo yam idlulisele inkcazelo engachananga emzimbeni. Amanye amalungu omzimba ukususela entloko ukusa ezinzwaneni ayangcangcazela okanye angasebenzi. Kunzima ukwenza izinto eziqhelekileyo njengokushukuma, ukuthetha, ukufunda, ukubhala nokuqonda oko kuthethwa ngabanye. Xa kunzima kakhulu, abadala bebandla endikulo badla ngokuthandaza kunye nam. Xa besenjenjalo, ndiye ndizive ndingcono.
Ndivakalelwa kukuba, nabuphi na ubunzima endijamelana nabo, uYehova uThixo usoloko ekunye nam. Andifuni ukuba isigulo endinaso sindithintele ekukhozeni uYehova. Eyona nto iphambili kum kukunceda abanye bafunde ngamathemba aseBhayibhileni okuba kungekudala uYehova uza kwenza umhlaba ube yiparadesi, apho ukubandezeleka kungasayi kuphinda kube khona.
Into onokucinga ngayo: Ziziphi iindlela onokuthi njengoGuénaelle, ubonise ngazo uthando kwabanye?
UZACHARY
Xa ndandina-16, ndachazelwa ukuba ndinesifo somhlaza wengqondo. Oogqirha bandixelela ukuba ndisalelwe ziinyanga ezisibhozo ndife. Ukususela ngoko ubomi bam bebunzima gqitha.
Ngenxa yendawo awayekuwo la mathumba, ngoku ndife icala lasekunene. Ekubeni kunzima ukuhamba, ndisoloko ndinomntu ondincedayo endlini.
Isigulo endinaso sihambele phambili kangangokuba kunzima nokuthetha kakuhle. Bendiyithanda imidlalo enjengewaterskiing, ibasketball nevolleyball. NjengeNgqina likaYehova, bendisiya rhoqo entsimini. Abantu abaninzi abakuqondi ukuba kunjani ukungakwazi ukwenza izinto obuthanda ukuzenza.
Amazwi akuIsaya 57:15 andikhuthaza kakhulu, kuba andiqinisekisa ukuba uYehova uThixo ukunye nabo ‘bamoya utyumkileyo’ yaye undikhathalele. Kwakhona kuIsaya 35:6 uYehova uthembisa ukuba ndiza kuhamba kwakhona ndize ndimkhonze ndiphile qete.
Nangona ngamanye amaxesha kuba nzima ukujamelana nesi sigulo ndinaso, ndiqinisekile ukuba uYehova uyandixhasa. Ngomthandazo, ndisoloko ndinomntu endithetha naye ngokukodwa xa ndityhafile okanye ndisoyika. Ayikho into enokundahlukanisa noYehova.
UZachary usweleke ena-18, kwiinyanga nje ezimbini emva kokuba kwenziwe udliwano-ndlebe kunye naye. Ingqiniseko awayenayo ngethemba lovuko kwabafileyo, ayizange itshintshe de kwasekufeni kwakhe.
Into onokucinga ngayo: Umthandazo ungakunceda njani njengoZachary, ukuba uhlale umthanda uThixo?
UANAÏS
Ndiseyimveku, ndaba nesifo sengqondo esandishiya ndikhubazekile, ingakumbi emilenzeni.
Ngoku ndisebenzisa iwalker ukuhamba imiganyana, kodwa ixesha elininzi ndisebenzisa isitulo esinamavili. Ndinayo nengxaki yokuqinelwa zizihlunu eyenza kube nzima ukwenza imisebenzi eqhelekileyo, njengokubhala.
Ngaphandle nje kokuxinezeleka ngenxa yemeko yam, nonyango ikwalucelomngeni. Kangangamatyeli aliqela evekini kukho umntu ondolula umzimba. Xa ndandineminyaka emihlanu ndenziwa utyando lokuqala, ibe ukususela ngoko ndaphinda ndatyandwa izihlandlo ezithathu. Izihlandlo ezibini zokugqibela zazinzima kakhulu ndichachela kude nekhaya kangangeenyanga ezintathu.
Intsapho yasekhaya iye yandinceda kakhulu. Sihleka kunye, nto leyo endincedayo xa ndidimazekile. Umama kunye noodadewethu babendinxibisa, ekubeni kwakunzima kum. Ndibuhlungu kuba ndingakwazi ukuchophisa. Kodwa ndakha ndazinxiba ndisemncinci ndikhasa ngazo ndizinxibe ezandleni yaye sasisoloko siyihleka loo nto.
Isigulo sam andisivumeli ukuba sibe yeyona nto ibalulekileyo ebomini bam. Ndifunda ukuthetha ezinye iilwimi. Ndiyaqubha, ekubeni ndingakwazi ukwenza eminye imidlalo enjengesurfing nesnowboarding. NjengeNgqina likaYehova, ndiyakuthanda ukuncokola nabanye ngeenkolelo zam. Abanye abantu baba nomdla xa ndithetha nabo.
Abazali bandifundisa ndisemncinci ukuba isigulo sam sesokwexeshana. Ukususela ngoko, ndiye ndanokholo kuYehova nesithembiso sakhe sokuphelisa konke ukubandezeleka noku kwam. Ngoku ndinamandla okuqhubeka nobomi.
Into onokucinga ngayo: Ziziphi iindlela onokuthi njengoAnaïs, ungavumeli ukugula kulawule ubomi bakho?
UJULIANA
Ndinesigulo esibuhlungu esibizwa ngokuba yiautoimmune disorder esichaphazela intliziyo, imiphunga kunye negazi. Ngoku sele sichaphazele nezintso zam.
Ndandineminyaka elishumi xa kwafunyaniswa ukuba ndinesifo ekuthiwa yilupus, esasindenza ndiqaqanjelwe, ndityhafe ndize nditshintshatshintshe indlela endivakalelwa ngayo. Ngamanye amaxesha, ndiye ndizive ndingento yanto.
Xa ndandina-13, elinye iNgqina likaYehova lankqonkqoza ekhaya. Landifundela incwadi kaIsaya 41:10 apho uYehova athi: “Musa ukoyika, kuba ndinawe. . . . Ndiza kukubamba nkqi ngokwenene ngesandla sam sasekunene sobulungisa.” Ndaqala ngoko ukufunda iBhayibhile namaNgqina kaYehova. Ngoku, emva kweminyaka esibhozo, ndikhonza uThixo ngentliziyo yam yonke, ibe ndizimisele ukungavumeli isigulo silawule ubomi bam. Ndivakalelwa kukuba uYehova undinike “amandla angaphaya koko kuqhelekileyo” ukuze ndikwazi ukuhlala ndinesimo sengqondo esifanelekileyo.
Into onokucinga ngayo: UIsaya 41:10 angakunceda njani ukuba uhlale unesimo sengqondo esifanelekileyo njengoJuliana?
Funda Okungakumbi
Ngaba Ukubandezeleka Kuya Kuze Kuphele?
IBhayibhile ithi uThixo ukuthiyile okungekho sikweni ibe ubakhathalele abantu. Kukuchaphazela njani wena oko?


text:
“Siza Kuhamba Nani”
“Siza kuhamba nani, kuba sivile ukuba uThixo unani.”—ZEKARIYA 8:23.
IINGOMA: 65, 122
1, 2. (a) Yintoni uYehova awathi iza kwenzeka kwixesha lethu? (b) Yiyiphi imibuzo eza kuphendulwa kweli nqaku? (Jonga umfanekiso osekuqaleni.)
UYEHOVA wathi, ngexesha lethu “amadoda alishumi aphuma kuzo zonke iilwimi zeentlanga aya kubamba, ewe, okunene aya kubamba isondo lendoda engumYuda, esithi: ‘Siza kuhamba nani, kuba sivile ukuba uThixo unani.’” (Zekariya 8:23) ‘Indoda engumYuda’ ifanekisela abo uThixo abathambise ngomoya oyingcwele. Bakwabizwa nangokuba ‘nguSirayeli kaThixo.’ (Galati 6:16) “Amadoda alishumi” wona afanekisela abo banethemba lokuphila ngonaphakade emhlabeni. Ayazi ukuba uYehova ubasikelele abathanjiswa, yaye akugqala njengelungelo ukumnqula kunye nabo.
2 Njengokuba nomprofeti uZekariya watshoyo, uYesu naye wathi abantu bakaThixo babeya kumanyana. Ubachaza abo banethemba lokuphila ezulwini ‘njengomhlambi omncinane,’ aze abo banethemba lokuphila emhlabeni abachaze ‘njengezinye izimvu.’ Kodwa wathi bonke babeya kuba ‘ngumhlambi omnye,’ balandele yena kuphela ‘njengomalusi’ wabo. (Luka 12:32; Yohane 10:16) Ekubeni kukho amaqela amabini, abanye basenokuzibuza: (1) Ngaba ezinye izimvu zimele ziwazi amagama abo bonke abantu abathanjisiweyo namhlanje? (2) Abathanjiswa bamele bazijonge njani? (3) Ukuba umntu osebandleni lam uqalisa ukutya eSikhumbuzweni, ndimele ndimjonge njani? (4) Ngaba ndimele ndikhathazeke xa ndibona inani labantu abatyayo eSikhumbuzweni lisanda? Le mibuzo iza kuphendulwa kweli nqaku.
NGABA SIMELE SIWAZI AMAGAMA ABO BONKE ABANTU ABATHANJISIWEYO NAMHLANJE?
3. Kutheni singenakwazi ngokuqinisekileyo ukuba ngoobani abaza kuba yinxalenye ye-144 000?
3 Ngaba ezinye izimvu zimele ziwazi amagama abo bonke abathanjiswa abasesemhlabeni namhlanje? Akunjalo. Ngoba? Kuba akukho mntu unokuqiniseka ukuba bonke baza kuwufumana umvuzo wabo. [1] (Jonga umbhalo osekugqibeleni.) Nangona uThixo ebamemele ukuya ezulwini, baya kuwufumana umvuzo wabo kuphela ukuba bahlala bethembekile. USathana uyakwazi oku, ibe usebenzisa ‘abaprofeti bobuxoki’ ukuzama ‘ukubalahlekisa.’ (Mateyu 24:24) AmaKristu athanjisiweyo awanakuqiniseka ukuba aza kuwufumana umvuzo wawo de uYehova awenze acacelwe ukuba uwagqala njengathembekileyo. UYehova uwatywina okokugqibela ngaphambi kokuba afe okanye ngaphambi nje kokuqalisa ‘kwembandezelo enkulu.’—ISityhilelo 2:10; 7:3, 14.
NguYesu iNkokeli yethu, ibe simele silandele yena yedwa
4. Ukuba asinakuwazi amagama abo bonke abantu abathajisiweyo abasemhlabeni namhlanje, ‘sinokuhamba njani nabo’?
4 Ukuba ezinye izimvu azinakuwazi amagama abo bonke abantu abathajisiweyo abasemhlabeni namhlanje, ‘zinokuhamba njani nabo’? IBhayibhile ithi amadoda alishumi ayeza “kubamba isondo lendoda engumYuda, esithi: ‘Siza kuhamba nani, kuba sivile ukuba uThixo unani.’” Le vesi ikhankanya indoda yomYuda enye. Kodwa ibhekisela kubantu abaninzi xa isithi “nani” naxa isithi “unani.” Oku kutheth’ ukuba indoda yomYuda asingomntu nje omnye, kodwa ngabo bonke abathanjiswa. Ezinye izimvu ziyakwazi oku, ibe zikhonza uYehova kunye nabo. Akuyomfuneko ukuba zazi igama lomthanjiswa ngamnye zize zilandele yena. Kaloku nguYesu iNkokeli yethu, ibe iBhayibhile ithi simele silandele yena yedwa.—Mateyu 23:10.
ABATHANJISWA BAMELE BAZIJONGE NJANI?
5. Sisiphi isilumkiso abamele bacingisise ngaso abathanjiswa, yaye ngoba?
5 Abathanjiswa bamele bacingisise nzulu ngesilumkiso esikweyoku-1 kwabaseKorinte 11:27-29. (Yifunde.) Umthanjiswa unokutya njani “ngokungafanelekanga” eSikhumbuzweni? Ukuba akahlali enolwalamano oluhle noYehova yaye akathembekanga kuye, kodwa atye isonka aze asele newayini, uyadelela. (Hebhere 6:4-6; 10:26-29) Esi silumkiso sinamandla sikhumbuza abathanjiswa ukuba bamele bahlale bethembekile ukuba bafuna ukufumana “umvuzo wobizo lwaphezulu lukaThixo ngoKristu Yesu.”—Filipi 3:13-16.
6. AmaKristu athanjisiweyo amele azijonge njani?
6 UPawulos wathi kumaKristu athanjisiweyo: “Mna, ke ngoko, endilibanjwa eNkosini, ndiyanibongoza ukuba nihambe ngokulufaneleyo ubizo enabizwa ngalo.” Afanele akwenze njani oku? UPawulos wathi: “Ngokuthobeka okupheleleyo kwengqondo nobulali, ninokuzeka kade umsindo, ninyamezelana ngothando, nikuzabalazela ngokunyamekileyo ukugcina ubunye bomoya kumxokelelwane omanyanisayo woxolo.” (Efese 4:1-3) Umoya oyingcwele kaYehova unceda abakhonzi bakhe bathobeke, bangakhukhumali. (Kolose 3:12) Ngoko abathanjiswa abazicingeli bhetele kunabanye abantu. Bayazi ukuba uYehova akabaniki umoya oyingcwele omninzi kunabanye abakhonzi bakhe. Yaye abacingi ukuba bona bayiqonda bhetele iBhayibhile kunabanye abantu. Bengasoze baxelele nabani na ukuba uthanjisiwe yaye umele atye eSikhumbuzweni. Kunoko, bathobekile besazi ukuba nguYehova kuphela onokumemela abantu ezulwini.
7, 8. Yintoni abangayilindelanga abathanjiswa, yaye ngoba?
7 Nangona abathanjiswa bekujonga njengelungelo elikhulu ukumenyelwa kwabo ezulwini, abalindelanga ukuba abantu babaphathe ngendlela ekhethekileyo. (Efese 1:18, 19; funda amaFilipi 2:2, 3.) Bayazi nokuba xa uYehova wayebathambisa, akazange axelele wonk’ umntu. Ngoko umthanjiswa akothuki xa abanye bengayikholelwa zisuka into yokuba uthanjisiwe. Uyaqonda ukuba iBhayibhile ithi asimele sikhawuleze sikholelwe nabani na othi uThixo umkhethile. (ISityhilelo 2:2) Ekubeni umthanjiswa engalindelanga ukuba abanye bamnik’ imbeko ekhethekileyo, akahamb’ exelela abantu aqal’ ukudibana nabo ukuba uthanjisiwe. Kusenokwenzeka ukuba angaxeleli kwamntu. Futhi akaqhayisi ngezinto ezimangalisayo aza kuzenza ezulwini.—1 Korinte 1:28, 29; funda eyoku-1 kwabaseKorinte 4:6-8.
8 Abathanjiswa abavakalelwa kukuba bamele banxulumane bodwa, ngokungathi bangamalungu eqela elithile. Abakhangeli abanye abathanjiswa ukuze bancokole ngokuthanjiswa kwabo okanye bakhethane bodwa ukuze bafundisise iBhayibhile. (Galati 1:15-17) Belingasoze limanyane ibandla ukuba bebesenza oku. Bebeya kuba baphikisana nomoya oyingcwele onceda abantu bakaThixo babe noxolo nomanyano.—Funda amaRoma 16:17, 18.
UMELE UBAJONGE NJANI?
9. Kutheni sifanele siyilumkele indlela esibajonga ngayo abo batyayo eSikhumbuzweni? (Jonga ibhokisi ethi “ Uthando ‘Aluziphathi Ngokungandilisekanga.’”)
9 Umele ubajonge njani abathanjiswa? UYesu wathi kubafundi bakhe: “Nonke nina ningabazalwana.” Waphinda wathi: “Nabani na oziphakamisayo uya kuthotywa, yaye nabani na ozithobayo uya kuphakanyiswa.” (Mateyu 23:8-12) Ngoko akulunganga ukuthi phithi ngumntu, enoba ungumthanjiswa kaKristu. Xa iBhayibhile ithetha ngabadala, isikhuthaza ukuba sixelise ukholo lwabo, kodwa ayitsho ukuba masijonge nabani na njengenkokeli yethu. (Hebhere 13:7) Ewe kona, iBhayibhile iyatsho ukuba abanye ‘bafanelwe yimbeko ephindiweyo.’ Isizathu kukuba ‘basebenza nzima ekuthetheni nasekufundiseni’ hayi kuba bethanjisiwe. (1 Timoti 5:17) Ukuba siyabatatazelela okanye sibabizel’ amehlo, basenokuba neentloni. Okubi nangakumbi, singabenza bakhukhumale. (Roma 12:3) Akakho kuthi obenokufuna ukwenza abazalwana bakaKristu abathanjisiweyo benze impazamo enkulu ngolo hlobo!—Luka 17:2.
10. Ungabonisa njani ukuba uyabahlonela abathanjiswa?
10 Sinokubonisa njani ukuba siyabahlonela abo bathanjisiweyo nguYehova? Ngokuthi singababuzi ukuba bathanjiswe njani. Oko kuyinto yobuqu, ibe ayisifuni nganto thina. (1 Tesalonika 4:11; 2 Tesalonika 3:11) Kwakhona asicingi ukuba abayeni okanye abafazi babo, abazali babo, okanye amanye amalungu eentsapho zabo nawo athanjisiwe. Ukuthanjiswa akulolifa. (1 Tesalonika 2:12) Simele siyilumkele nemibuzo enokubakhathaza abanye. Ngokomzekelo, asifanelanga sibuze umfazi womthanjiswa ukuba uvakalelwa njani ngokuphila ngonaphakade emhlabeni ngaphandle komyeni wakhe. Ngapha koko, sinokuqiniseka ukuba kwihlabathi elitsha uYehova uya ‘kwanelisa umnqweno wayo yonke into ephilayo.’—INdumiso 145:16.
11. Sizikhusela njani ukuba siyakulumkela ‘ukubancoma’ ngokugqithiseleyo abanye?
11 Kwakhona, sakuba siyazikhusela ukuba asibajongi abathanjiswa njengababalulekileyo kunabanye. Njani? IBhayibhile ithi kusenokubakho ‘abazalwana bobuxoki’ ebandleni abasenokude bathi bathanjisiwe. (Galati 2:4, 5; 1 Yohane 2:19) Kwakhona, abanye abathanjiswa basenokungathembeki. (Mateyu 25:10-12; 2 Petros 2:20, 21) Kodwa ukuba siyakulumkela ‘ukubancoma’ ngokugqithiseleyo abanye, asisayi kuze silandele abantu, kuquka abathanjiswa okanye abantu abaziwayo nabanexesha elide bekhonza uYehova. Ngoko, ukuba kunokwenzeka bangathembeki okanye bashiye intlangano, asiyi kukhubeka okanye siyeke ukukhonza uYehova.—Yude 16.
NGABA SIMELE SIZIKHATHAZE NGENANI?
12, 13. Kutheni singamele sizikhathaze ngenani labo batyayo eSikhumbuzweni?
12 Kangangeminyaka, inani labo batyayo eSikhumbuzweni beliqhubeka lincipha. Kodwa mva nje, eli nani liya lisanda unyaka nonyaka. Ngaba oku kumele kusikhathaze? Hayi. Masibone ukuba kutheni.
13 “UYehova uyabazi abakhe.” (2 Timoti 2:19) Abazalwana ababala abantu abatyayo eSikhumbuzweni abazi ukuba ngubani kanye kanye othanjisiweyo, kuba kaloku bona abafani noYehova. Ngoko elo nani liquka nabo bacinga ukuba bathanjisiwe, bengathanjiswanga. Ngokomzekelo, abanye ababekade besitya eSikhumbuzweni, baye bayeka. Abanye babephazamisekile engqondweni okanye ngokweemvakalelo baza bacinga ukuba baza kulawula noKristu ezulwini. Kucacile ke ukuba asibazi ukuba bangaphi abathanjiswa abasesemhlabeni.
14. Ithini iBhayibhile ngenani labathanjiswa abaza kube besekho xa kuqalisa imbandezelo enkulu?
14 Kuza kube kukho abathanjiswa kwiinxalenye ezininzi zomhlaba xa uYesu eze kubathabathela ezulwini. IBhayibhile ithi uYesu “uya kuthumela iingelosi zakhe zinesandi esikhulu sexilongo, zihlanganisele ndawonye abo banyuliweyo bakhe bevela koomoya abane, ukusuka kwesinye isiphelo samazulu ukusa kwesinye isiphelo sawo.” (Mateyu 24:31) Iyatsho nokuba ngemihla yokugqibela kuza kubakho abathanjiswa abambalwa abaseleyo emhlabeni. (ISityhilelo 12:17) Kodwa ayitsho ukuba bangaphi abaza kube besekho xa kuqalisa imbandezelo enkulu.
15, 16. Yintoni esifanele siyiqonde nge-144 000 ekhethwe nguYehova?
15 UYehova uyazikhethela ukuba abathambise nini abantu. (Roma 8:28-30) Waqalisa ukukhetha abathanjiswa emva kokuvuswa kukaYesu. Kubonakala ngathi onke amaKristu okwenyaniso enkulungwane yokuqala ayethanjisiwe. Kumakhulu eminyaka kamva, abaninzi ababezibiza ngokuba bangamaKristu babengengobalandeli bokwenene bakaKristu. Kodwa nangayo loo minyaka, ayekho amaKristu okwenene ambalwa awathanjiswayo. Ayefana nengqolowa uYesu awayethe iya kukhula kunye nokhula. (Mateyu 13:24-30) Ebudeni bemihla yokugqibela, uYehova uye waqhubeka ekhetha abantu abaza kuba yinxalenye ye-144 000. [2] (Jonga umbhalo osekugqibeleni.) Ngoko ukuba ukhetha ukuthambisa abantu ngaphambi nje kokufika kwesiphelo, asimele sicinge ukuba akayazi into ayenzayo. (Isaya 45:9; Daniyeli 4:35; funda amaRoma 9:11, 16.) [3] (Jonga umbhalo osekugqibeleni.) Simele silumke singafani nabasebenzi abakhalazela indlela inkosi yabo eyabaphatha ngayo abo baqala ukusebenza ngeyure yokugqibela.—Funda uMateyu 20:8-15.
16 Ayingabo bonke abathanjiswa abayinxalenye ‘yekhoboka elithembekileyo neliyingqondi.’ (Mateyu 24:45-47) Njengakwinkulungwane yokuqala, nanamhlanje uYehova noYesu basasebenzisa abantu abambalwa ukuze bondle okanye bafundise abaninzi. Ambalwa amaKristu athanjisiweyo awasetyenziselwa ukubhala iZibhalo zamaKristu zesiGrike ngenkulungwane yokuqala. Nanamhlanje, ambalwa amaKristu athanjisiweyo asetyenziswa nguThixo ukuba anike abantu bakhe ‘ukutya ngexesha elifanelekileyo.’
17. Ufunde ntoni kweli nqaku?
17 Sifunde ntoni kweli nqaku? UYehova ukhethe ukunika abaninzi ithemba lokuphila ngonaphakade emhlabeni waza wanika abanye ithemba lokulawula noYesu ezulwini. UYehova uyabavuza bonke abakhonzi bakhe, ‘indoda engumYuda namadoda alishumi,’ yaye ulindele ukuba bonke bathobele imithetho efanayo baze bahlale bethembekile. Bonke bamele bahlale bethobekile. Bonke bamele bamnqule kunye bemanyene. Yaye bonke bamele bazimisele ukugcina uxolo ebandleni. Njengoko isiphelo sisondela, sonke masiqhubeke sikhonza uYehova yaye silandela uKristu njengomhlambi omnye.
^ [1] (isiqendu 3) Ngokutsho kweNdumiso 87:5, 6, kwixesha elizayo, uThixo usenokuwachaza amagama abo bonke abo balawula noYesu ezulwini.—Roma 8:19.
^ [2] (isiqendu 15) Nangona iZenzo 2:33 zibonisa ukuba uYesu uyabandakanyeka ekuthanjisweni komntu, nguYehova omemayo.
^ [3] (isiqendu 15) Ukuze ufumane inkcazelo engakumbi, jonga “Imibuzo Evela Kubafundi” kwiMboniselo kaMeyi 1, 2007, iphepha 30-31.


text:
ICANDELO 22
Abapostile Bashumayela Ngenkalipho
Ibandla lamaKristu landa ngokukhawuleza nakuba litshutshiswa
KWIINTSUKU ezilishumi emva kokuba uYesu enyukele ezulwini, abafundi bakhe abamalunga ne-120 bahlanganisana kwindlu eseYerusalem ngexesha loMthendeleko wamaYuda wePentekoste yowama-33 C.E. Ngequbuliso, indlu yazaliswa yingxolo efana nempepho ebhudlayo. Ngendlela engummangaliso abafundi baqalisa ukuthetha ngeelwimi abangazaziyo. Yintoni eyayibangela ezi ziganeko zimangalisayo? UThixo wayenike abafundi umoya oyingcwele.
Ngaphandle kwaloo ndlu, kwakukho isihlwele seendwendwe ezivela kwamanye amazwe ezazize emthendelekweni. Zathi khamnqa zakuva abafundi bakaYesu bezithetha ngokutyibilikayo iilwimi zazo. Ecacisa oko kwakusenzeka, uPetros wabhekisela kwisiprofeto sikaYoweli sokuba uThixo wayeya ‘kuthulula’ umoya wakhe, owawuya kubanika izipho ezingummangaliso abo bawufumanayo. (Yoweli 2:28, 29) Obu bungqina bunamandla bomoya oyingcwele benza kwacaca ukuba kwenzeke inguqu ebalulekileyo: Ngoku uThixo wayengasakholiswa ngamaSirayeli, wayekholiswa libandla elalisandul’ ukusekwa lamaKristu. Abo babefuna ukukhonza uThixo ngendlela eyamkelekileyo kuye babemele babe ngabalandeli bakaKristu.
Kanye ngelo xesha, inkcaso yaya isiba krakra, neentshaba zibavalela entolongweni abafundi. Kodwa ebusuku ingelosi kaYehova yavula iingcango zentolongo yaza yaxelela abafundi ukuba baqhubeke beshumayela. Kwathi kwakusa, benza kanye oko. Bangena etempileni baza bafundisa iindaba ezilungileyo ezingoYesu. Abo babeluchasa unqulo lwabo baba lugcwabevu ngumsindo baza babayalela ukuba bayeke ukushumayela. Bengoyiki, abapostile bathi: “Simele sithobele uThixo njengomlawuli kunabantu.”—IZenzo 5:28, 29.
Intshutshiso yaqatsela ngakumbi. Amanye amaYuda atyhola umfundi uStefano esithi uyanyelisa aza amxuluba ngamatye wafa. Ityendyana lomfana—uSawule waseTarso—lalibukele, yaye likholiswa kukubulawa kukaStefano. Emva koko laya eDamasko ukuze libambe nabani na ongumlandeli kaKristu. Njengoko lalisendleleni, labanekelwa kukukhanya okuvela ezulwini kwaza kwavakala ilizwi elithi: “Sawule, Sawule, kutheni unditshutshisa nje?” Emfanyekiswe koko kukhanya, uSawule wabuza: “Ungubani na?” Ilizwi laphendula lisithi: “NdinguYesu.”—IZenzo 9:3-5.
Emva kweentsuku ezintathu, uYesu wathumela umfundi wakhe ogama linguAnaniyas ukuba aye kuvula amehlo kaSawule. USawule wabhaptizwa waza waqalisa ukushumayela ngoYesu ngesibindi. USawule waziwa ngokuba ngumpostile uPawulos waza walilungu elinenzondelelo lebandla lamaKristu.
Abafundi bakaYesu babeshumayela iindaba ezilungileyo zoBukumkani bukaThixo kumaYuda nakumaSamariya kuphela. Kwabonakala ingelosi kuKorneli, igosa lomkhosi waseRoma elalisoyika uThixo, yamxelela ukuba athumele abantu baye kubiza umpostile uPetros. Ehamba nabanye, uPetros washumayela kuKorneli nendlu yakhe. Esathetha njalo uPetros, umoya oyingcwele wafikela amakholwa eeNtlanga, waza lo mpostile wayalela ukuba abhaptizwe egameni likaYesu. Ngoku indlela esa kubomi obungunaphakade yavulekela abantu bazo zonke iintlanga. Ibandla lalisele likulungele ukushumayela iindaba ezilungileyo kwiindawo ezikude.
—Oku kusekelwe kwiZenzo 1:1–11:21.


text:
Iimpendulo Zemibuzo YeBhayibhile
Kutheni iBhayibhile ineziprofeto nje?
IBhayibhile ineziprofeto ezininzi ezineenkcukacha. Akakho umntu onokuchaza ikamva ngokuchane nje ngazo. Ngoko xa iziprofeto zeBhayibhile zizaliseka, zisinika ubungqina obubambekayo bokuba iBhayibhile liLizwi likaThixo.—Funda uYoshuwa 23:14; 2 Petros 1:20, 21.
Iziprofeto zeBhayibhile ezisele zizalisekile zisinika isizathu sokuba nokholo kuThixo. (Hebhere 11:1) Ziphinda zisiqinisekise ukuba izithembiso zikaThixo ngekamva ziza kuzaliseka. Ngenxa yoko iziprofeto zeBhayibhile zisinika ithemba eliqinisekileyo.—Funda iNdumiso 37:29; Roma 15:4.
Zisinceda njani iziprofeto zeBhayibhile?
Ezinye iziprofeto zilumkisa abakhonzi bakaThixo ukuze bazi into abamele bayenze. Ngokomzekelo, xa amaKristu enkulungwane yokuqala abona ezinye iziprofeto zizaliseka, emka eYerusalem. Ngoxa sasitshatyalaliswa eso sixeko kuba abantu baso bengazange bamamkele uYesu, amaKristu ayesele engabonakali nangotshengele.—Funda uLuka 21:20-22.
Namhlanje, iziprofeto ezizalisekileyo zisinceda sibone ukuba uBukumkani BukaThixo buza kuzitshayela zithi nya izikumkani zabantu noorhulumente. (Daniyeli 2:44; Luka 21:31) Yiloo nto kufuneka mntu ngamnye asebenze nzima ukuze akholise uKumkani uYesu Kristu, owamiselwa nguThixo.—Funda uLuka 21:34-36.
Funda Okungakumbi
Buyintoni UBukumkani BukaThixo?
Funda isizathu sokuba uBukumkani bukaThixo bugqwesile kunabanye oorhulumente.
Indlela Isiprofeto SikaDaniyeli Esikuchaza Ngayo Ukufika KukaMesiya
UThixo wakuxela ukufika kukaMesiya kwiminyaka engaphezu kweyi-500 ngaphambi kokuba afike. Funda ngesi siprofeto sibangel’ umdla!


text:
Ibali 106: Bayakhululwa Entolongweni
KHANGELA ingelosi ebambe ucango lwentolongo apha. Amadoda ewakhululayo ngabapostile bakaYesu. Masibone ukuba yintoni ekhokelele ekufakweni kwabo entolongweni
Kulixesha elifutshane kuphela ukususela ekuthululweni komoya oyingcwele kubafundi bakaYesu. Yaye kwenzeka oku: UPetros noYohane baya etempileni eYerusalem ngenye injikalanga. Apho, ngasemnyango, kuhleli umntu obesisiqhwala ubomi bakhe bonke. Abantu bamthwalela apha suku ngalunye ukuze acele imali kwabo bangena etempileni. Xa ebona uPetros noYohane uyacela. Baza kwenza ntoni aba bapostile
Bayema baze balijonge eli hlwempu. ‘Andinamali,’ utsho uPetros, ‘kodwa ndiza kukunika oko ndinako. Egameni likaYesu, phakama uhambe!’ Wandula ke uPetros ayibambe ngesandla sokunene le ndoda, yaye kwangoko iyaxhuma ize ihamba-hambe. Xa abantu bekubona oku, bayothuka baze bavuye gqitha ngenxa yalo mmangaliso
‘Lo mmangaliso siwenze ngamandla kaThixo owavusa uYesu kwabafileyo,’ utsho uPetros. Ngoxa yena noYohane bethetha, kuza iinkokeli zonqulo ezithile. Zinomsindo kuba uPetros noYohane bexelela abantu ngovuko lukaYesu. Ngoko ziyababamba zibafake entolongweni.
Ngengomso iinkokeli zonqulo zinentlanganiso enkulu. Kungeniswa uPetros noYohane kwakunye nendoda abayiphilisileyo. Iinkokeli zonqulo ziyababuza zithi: ‘Lo mmangaliso niwenze ngamandla kabani na?
UPetros uyazixelela ukuba kungamandla kaThixo, owavusa uYesu kwabafileyo. Ababingeleli abazi ukuba benze ntoni na, kuba abanakuyikhanyela into yokuba lo mmangaliso wenzekile. Ngoko balumkisa abapostile ukuba bangaphindi bathethe ngoYesu, baze ke babakhulule.
Njengokuba iintsuku zihamba abapostile baqhubeka beshumayela ngoYesu bephilisa nabagulayo. Iindaba ezingale mimangaliso ziyasasazeka. Kwanezihlwele eziphuma kwiidolophu ezikufutshane neYerusalem zizisa abagulayo ukuze baphiliswe ngabapostile. Le nto izenza zibe nomona iinkokeli zonqulo, ngoko ziyababamba abapostile zibaphose entolongweni. Kodwa abahlali xesha lide apho.
Ebusuku ingelosi kaThixo ivula ucango lwentolongo, njengokuba ubona apha. Le ngelosi ithi: ‘Hambani niye kuma etempileni, nithethe nabantu.’ Ngentsasa elandelayo, xa iinkokeli zonqulo zithumela amadoda entolongweni ukuba eze nabapostile, abakho. Kamva la madoda afika befundisa etempileni aze abazise kwiholo yeSanhedrin
‘Besininqonqozisile ukuba ningaphindi nifundise ngoYesu,’ zitsho iinkokeli zonqulo. ‘Kodwa niyizalisile iYerusalem ngemfundiso yenu.’ Abapostile baphendula bathi: ‘Simele sithobele uThixo njengomlawuli kunabantu.’ Ngoko bayaqhubeka befundisa “iindaba ezilungileyo.” Asingomzekelo omhle na lo wokulandelwa sithi?
IZenzo isahluko 3 ukusa kwese-5.
Imibuzo
- Kwenzeka ntoni kuPetros noYohane ngenye injikalanga xa besiya etempileni?
- Uthini uPetros kumntu osisiqhwala, yaye yintoni amnika yona exabiseke ngakumbi kunemali?
- Kutheni iinkokeli zonqulo zinomsindo, yaye zimenza ntoni uPetros noYohane?
- Uthini uPetros kwiinkokeli zonqulo, yaye balunyukiswa ngelithini abapostile?
- Kutheni zinomona nje iinkokeli zonqulo, kodwa kwenzeka ntoni xa abapostile befakwa entolongweni isihlandlo sesibini?
- Baphendula bathini abapostile xa besisiwa kwiholo yeSanhedrin?
Imibuzo eyongezelelekileyo
- Funda iZenzo 3:1-10.
Nangona singawanikwanga amandla okwenza imimangaliso namhlanje, amazwi kaPetros akwiZenzo 3:6 asinceda njani sisixabise isigidimi soBukumkani? (Yoh. 17:3; 2 Kor. 5:18-20; Fil. 3:8)
- Funda iZenzo 4:1-31.
Xa sijamelana nenkcaso kubulungiseleli, yiyiphi indlela esinokubaxelisa ngayo abazalwana bethu abangamaKristu benkulungwane yokuqala? (IZe. 4:29, 31; Efe. 6:18-20; 1 Tes. 2:2)
- Funda iZenzo 5:17-42.
Abanye abantu abangengomaNgqina, kwixesha elidlulileyo nanamhlanje, bakubonise njani ukuba nengqiqo ngokuphathelele umsebenzi wokushumayela? (IZe. 5:34-39)
Funda Okungakumbi
Ikhadi LeBhayibhile LikaPetros
Funda okungakumbi ngalo mpostile uthembekileyo.


text:
Ibali 58: UDavide NoGoliyati
KWAKHONA amaFilisti aze kulwa namaSirayeli. Ngoku abakhuluwa bakaDavide abathathu basemkhosini kaSawule. Ngoko ngamhla uthile uYese uthi kuDavide: ‘Khawuphathele abakhuluwa bakho ukutya okuziinkozo nezonka. Ubakhangele nokuba baphila njani na.’
Xa uDavide efika emkhosini, uya kuluhlu lwedabi aye kukhangela abakhuluwa bakhe. Ingxilimbela yomFilisti enguGoliyati iyeza ize kugculela amaSirayeli. Ibisenza le nto ntsasa nganye nangorhatya kangangeentsuku ezingama-40. Iyakhwaza isithi: ‘Nyulani indoda ibe nye kuni ize kulwa nam. Ukuba iyandoyisa ize indibulale, siya kuba ngabakhonzi benu. Kodwa ukuba ndiyayoyisa ndize ndiyibulale, niya kuba ngabakhonzi bethu. Ndithi kuni nyulani indoda eza kulwa nam.’
UDavide ubuza amanye amajoni: ‘Indoda ebulala lo mFilisti ize iwakhulule amaSirayeli kweli hlazo yofumana ntoni na?’
‘USawule wonika loo ndoda ubutyebi obuninzi,’ litsho elinye ijoni. ‘Yaye uya kuyinika intombi yakhe ukuba ibe ngumfazi wayo.’
Kodwa onke amaSirayeli ayamoyika uGoliyati kuba mkhulu gqitha. Umalunga neemitha ezintathu ubude, yaye kukho nelinye ijoni elimphathela ikhaka lakhe.
Amanye amajoni axelela uKumkani uSawule ukuba uDavide ufuna ukulwa noGoliyati. Kodwa uSawule uthi kuDavide: ‘Akunakulwa nalo mFilisti. Wena uyinkwenkwana nje, ke yena ubelijoni bonke ubomi bakhe.’ UDavide uyaphendula: ‘Ndibulele ibhere nengonyama ebezisimka nezimvu zikabawo. Yaye lo mFilisti uya kuba njengenye yazo. UYehova uya kundinceda.’ Ngoko uSawule uthi: ‘Hamba, ngamana uYehova anganawe.’
UDavide uya ngasemlanjeni aze achole amatye amahlanu agudileyo, awafake engxoweni yakhe. Uthabatha isilingi sakhe aze akhawulele loo ngxilimbela. Xa uGoliyati embona, akakholelwa. Ucinga ukuba koba lula gqitha ukubulala uDavide.
‘Yiza kum apha,’ utsho uGoliyati, ‘ndize ndiwunike iintaka neenyamakazi umzimba wakho.’ Kodwa uDavide uthi: ‘Wena uza kum unekrele, nentshuntshe, nomkhonto, ke mna ndiza kuwe egameni likaYehova. Namhlanje uYehova uya kukunikela ezandleni zam, ndikubulale.’
Emva koko uDavide uyabaleka uya kuGoliyati. Uthabatha ilitye engxoweni yakhe, alifake esilingini sakhe, aze adubule ngawo onke amandla akhe. Eli litye libetha uGoliyati entloko aze awe afe! Xa amaFilisti ebona ukuba intshatsheli yawo iwile, onke ayaphethuka aze abaleke. AmaSirayeli ayawasukela aze aphumelele edabini.
Imibuzo
- UGoliyati uwucela njani umngeni umkhosi wakwaSirayeli?
- Mkhulu kangakanani uGoliyati, yaye uKumkani uSawule uyithembisa ntoni indoda ebulala uGoliyati?
- UDavide uthini xa uSawule emxelela ukuba akanakulwa noGoliyati ngenxa yokuba eyinkwenkwana?
- Xa ephendula uGoliyati, uDavide ukubonisa njani ukuthembela kwakhe kuYehova?
- Njengoko ubona kulo mfanekiso, uDavide umbulala ngantoni uGoliyati, yaye kwenzeka ntoni kumaFilisti emva koku?
Imibuzo eyongezelelekileyo
- Funda eyoku-1 kaSamuweli 17:1-54.
Yintoni eyayisenza uDavide angoyiki, yaye sinokuyixelisa njani inkalipho awayenayo? (1 Sam. 17:37, 45; Efe. 6:10, 11)
AmaKristu anokuwuphepha njani umoya wokhuphiswano awayenawo uGoliyati xa edlala okanye ezihlaziya? (1 Sam. 17:8; Gal. 5:26; 1 Tim. 4:8)
Amazwi kaDavide abonisa njani ukuba wayethembele kwinkxaso kaThixo? (1 Sam. 17:45-47; 2 Kron. 20:15)
Kunokuba ithethe nje ngosukuzwano phakathi kwemikhosi emibini, le ngxelo ibonisa njani ukuba eneneni eli dabi laliphakathi koothixo bobuxoki noThixo wokwenyaniso, uYehova? (1 Sam. 17:43, 46, 47)
Intsalela ethanjisiweyo iwuxelisa njani umzekelo kaDavide wokuthembela ngoYehova? (1 Sam. 17:37; Yer. 1:17-19; ISityhi. 12:17)
Funda Okungakumbi
UDavide Wayengoyiki
Funda eli bali leBhayibhile limnandi ukuze uve ukuba yintoni eyanceda uDavide angoyiki.


text:
ISAHLUKO SESIBINI
“Wahamba NoThixo Oyinyaniso”
1, 2. Nguwuphi umsebenzi owawusenziwa nguNowa nentsapho yakhe, yaye babejongene naluphi ucelomngeni?
KHAWUBE nomfanekiso-ngqondweni kaNowa esolula umqolo wakhe kunye nezihlunu zakhe ezibuhlungu. Khawumbone ethe vu kwisiphunzi somthi ejonge loo mkhombe mkhulu njengoko ephumle emva kokusebenza nzima. Ivumba elibi letela linuka kuyo yonke indawo; isandi sezixhobo zokusebenza naso sivakala sivakele. Kwindawo ahleli kuyo, uNowa ubukele oonyana bakhe njengoko besebenza nzima kuloo bhazabhaza womkhombe. Sele kudlule amashumi eminyaka yena, umfazi wakhe, oonyana bakhe kunye nabafazi babo besebenza kulo mkhombe. Mninzi umsebenzi abasele bewenzile, kodwa ke kusekude phambili!
2 Abantu bendawo ahlala kuyo bacinga ukuba uNowa nentsapho yakhe bashiywe ziingqondo. Okukhona ubonakala lo mkhombe ukuba uza kuba njani, kokukhona abantu behleka balale ngomqolo xa besiva uNowa esithi kuza umkhukula oza kutshabalalisa wonke umhlaba. Le ntlekele athi uNowa iyeza ivakala iyintsomi emini! Abantu bacinga ukuba iphambene le ndoda eye yachitha ubomi bayo kunye nobentsapho yayo isakha lo mkhombe. Noko ke, kuThixo wakhe uYehova, uNowa akasosidenge.
3. UNowa wahamba noThixo ngayiphi indlela?
3 ILizwi likaThixo lithi: “UNowa wahamba noThixo oyinyaniso.” (Funda iGenesis 6:9.) Yayitheth’ ukuthini loo nto? Yayingathethi kuthi uThixo wayehamba emhlabeni okanye uNowa waya ezulwini. Kunoko, uNowa wamthanda uThixo waza wamthobela kangangokuba kwaba ngathi bahamba kunye okwabahlobo. Kumawakawaka eminyaka kamva, iBhayibhile yathi ngoNowa: “[Ngokholo lwakhe] waligwebela isohlwayo ihlabathi.” (Heb. 11:7) Yenzeka njani loo nto? Thina, sinokufunda ntoni kukholo lwakhe?
Indoda Engenakusoleka Kwihlabathi Elonakeleyo
4, 5. Kwenzeka njani ukuba izinto zonakale ngendlela eqatseleyo ngemihla kaNowa?
4 UNowa wakhulela kwihlabathi elalisiya lisonakala. Elo hlabathi lalisele lonakele nangemihla kakhokho wakhe uEnoki, enye indoda elilungisa eyahamba noThixo. UEnoki wayeprofetile esithi iyeza imini ababeza kugwetywa ngayo abantu abangendawo. Kodwa ke, ngemihla kaNowa obo bungendawo babuqatsele. Eneneni, kuYehova umhlaba wawonakele kuba wawuzaliswe lugonyamelo. (Gen. 5:22; 6:11; Yude 14, 15) Kwakonakele phi?
5 Kwehla intlekele phakathi kweengelosi zikaThixo. Kaloku enye yazo yayisele imvukele uYehova yaza yaba nguSathana uMtyholi, owangcolisa igama likaThixo waza walukuhla uAdam noEva ukuba bone. Ngemihla kaNowa, nezinye iingelosi zavukela ulawulo lukaYehova. Zashiya izikhundla zazo zasezulwini zaza zeza emhlabeni, apho zafika zazenza abantu zaza zatshata nabafazi abahle. Ezo njubaqa zeengelosi zabafaka umoya wezikhova abantu.
6. IiNefili zaziphembelela njani iimeko ehlabathini, ibe uYehova wagqiba ukuba makenze ntoni?
6 Ukulala kweengelosi kunye nabafazi kwabangela ukuba abo bafazi bazale iingxilimbela zoonyana ezazinamandla ngendlela egqith’ emgceni. IBhayibhile izibiza ngokuba ziiNefili, igama elithetha ukuthi “Abawisi”
7. UNowa nomfazi wakhe babejongene naluphi ucelomngeni ekukhuseleni oonyana babo kwiimpembelelo zaloo mihla?
7 Khawucinge indlela ekufanele ukuba kwakunzima ngayo ukukhulisa abantwana kwelo hlabathi! Kodwa ke uNowa wabakhulisa abakhe. Wafumana umfazi onengqondo. Emva kokuba uNowa eneminyaka engama-500 ezelwe, umfazi wakhe wamzalela oonyana abathathu
8. Abazali abazizilumko namhlanje banokuwuxelisa njani umzekelo kaNowa nomkakhe?
8 Abazali banamhlanje bayiqonda kakuhle imeko kaNowa nomfazi wakhe. Ihlabathi namhlanje lizaliswe bubundlobongela nokuqaqadeka kwezimilo. Izitrato zezixeko zizaliswe yimigulukudu. Obu bundlobongela nokuqaqadeka kusasazeke nakwizinto abonwatyiswa ngazo abantwana. Abazali abazizilumko benza konke abanokukwenza ukuze bakhusele abantwana babo ngokubafundisa ngoThixo woxolo uYehova, oza kulusiphula neengcambu ugonyamelo. (INdu. 11:5; 37:10, 11) Abantwana banako ukuba nesimilo nangona bephila kwihlabathi elonakeleyo! UNowa nomkakhe baphumelela. Oonyana babo bakhula benesimilo baza batshata nabafazi ababemxabisa uYehova uThixo.
“Zenzele Umkhombe”
9, 10. (a) Nguwuphi umyalelo ovela kuYehova owatshintsha ubomi bukaNowa? (b) Yintoni eyathethwa nguYehova kuNowa ngendlela nenjongo yokwakha umkhombe?
9 Kwafika imini apho ubomi bukaNowa batshintsha ngonaphakade. UYehova wathetha nalo mkhonzi wayemthanda waza wamxelela ukuba uza kulitshabalalisa elo hlabathi. UThixo wayalela uNowa esithi: “Zenzele umkhombe ngomthi onentlaka.”
10 Lo mkhombe wawungeyonqanawa njengoko abanye becinga. Wawungenalo iphini eziqhutywa ngalo izikhephe ezininzi, ungamilanga okwenqanawa. Wawungubhazabhaza nje webhokisi. UYehova waxelela uNowa indlela awayefanele awakhe ngayo, kuquka nendlela awayefanele awuqabe ngayo ngetela. Wachazela uNowa isizathu soko esithi: “Ndizisa unogumbe wamanzi . . . Yonke into esemhlabeni iya kubhubha.” Noko ke, uYehova waphinda wathi kuNowa: “Umele ungene emkhombeni, wena kunye noonyana bakho nomfazi wakho nabafazi boonyana bakho.” UNowa wayefanele afake ezithile kuzo zonke iintlobo zezilwanyana. Zezo zazisemkhombeni kuphela ezaziza kusinda xa kufika uMkhukula!
11, 12. Nguwuphi umsebenzi onzima awayejongene nawo uNowa, yaye wawenza njani?
11 Kwafuneka enze umsebenzi onzima uNowa. Lo mkhombe wawuza kuba mkhulu
12 Lo msebenzi wawenza kangangeminyaka emalunga nama-40 ukuya kwengama-50. Kwakufuneka agawule imithi, ayirhuqe, ayisarhe, ayenze ibe yile nto ayifunayo aze ayibethelele. Umkhombe kwakufuneka ube nemigangatho emithathu, ube namacandelo kunye nomnyango ecaleni. Kuyabonakala ukuba wawuneefestile kunye nophahla olwalwenziwe ngendlela yokuba lukwazi ukutyekeza amanzi.
13. Yintoni emele ukuba yayinzima kuNowa ngaphezu kokwakha umkhombe, yaye abantu basabela njani?
13 Njengoko iminyaka yayihamba yaye nokwakhiwa komkhombe kuhambela phambili, ufanele ukuba wayevuya uNowa njengoko ebukele intsapho yakhe isebenza nzima! Kwakukho nomnye umsebenzi ekufanele ukuba wawunzima nangaphezu kokwakha umkhombe. IBhayibhile ithi uNowa ‘wayengumshumayeli wobulungisa.’ (Funda eyesi-2 kaPetros 2:5.) Ngoko waba nesibindi sokulumkisa abantu abangendawo ukuba baza kutshabalala. Bathini abantu xa besiva eso silumkiso? UYesu Kristu wathetha ngabantu bomhla kaNowa, esithi “abazange banikele ngqalelo.” Wathi babexakeke gqitha
14. Iintsapho zamaKristu namhlanje zinokufunda ntoni kuNowa nentsapho yakhe?
14 Sekunjalo, uNowa nentsapho yakhe abazange batyhafe. Ukwakha umkhombe kwaqhubeka kuyeyona nto iphambili kubomi babo nangona abantu bomhla wabo babecinga ukuba loo nto bubudenge nenkcitha-xesha. Neentsapho zamaKristu namhlanje zinokufunda lukhulu kuNowa nentsapho yakhe. Kaloku nathi siphila kwixesha iBhayibhile elibiza ngokuba ‘yimihla yokugqibela’ yale nkqubo yezinto. (2 Tim. 3:1) UYesu wathi abantu bomhla wethu babeza kufana twatse nabo babephila xa uNowa wayesakha umkhombe. AmaKristu afanele akhumbule oko kwenzeka kuNowa xa abantu bengenamdla kwiindaba ezilungileyo zoBukumkani bukaThixo, besihleka okanye besitshutshisa. Afanele aqonde ukuba bakho nabanye abantu abakha baphathwa ngolo hlobo.
“Ngena . . . Emkhombeni”
15. UNowa wafelwa ngoobani njengoko wayesondela kwiminyaka engama-600?
15 Kwaqengqeleka amashumi eminyaka umkhombe usakhiwa. Njengoko uNowa wayesondela kwiminyaka engama-600 ubudala, wafelwa ngabantu abathandayo. Kwaqala uyise uLameki. * Kwiminyaka emihlanu kamva kwalandela uyisemkhulu uMethusela, eneminyaka engama-969
16, 17. (a) UNowa wafumana wuphi umyalelo xa wayeneminyaka engama-600? (b) Chaza umbono ongalibalekiyo owabonwa nguNowa nentsapho yakhe.
16 Xa wayeneminyaka engama-600, usolusapho uNowa wafumana umyalelo omtsha kuYehova uThixo: “Ngena, wena nayo yonke indlu yakho, emkhombeni.” Kwangaxeshanye, uThixo waxelela uNowa ukuba angenise zonke iintlobo zezilwanyana
17 Kumele ukuba lowo yayingumbono ongalibalekiyo. Khawube nomfanekiso-ngqondweni waloo mngcelele wezilwanyana
18, 19. (a) Sinokuqiqa njani ngemibuzo ephakanyiswa ngabantu abazithandabuzayo izinto ezichazwe kwingxelo kaNowa? (b) Sibubona njani ubulumko bukaYehova kwindlela awakhetha ukuzisindisa ngayo izilwanyana?
18 Abanye basenokuyithandabuza loo nto besithi: ‘Inokwenzeka njani loo nto? Yayinokwenzeka njani into yokuba zonke izilwanyana zihlale kunye ngoxolo kwindawo encinci ngolo hlobo?’ Khawuyicinge ngolu hlobo le nto: Ngaba nyhani uMdali wezulu nomhlaba ebenokuxakwa kukulawula nokwenza mbuna izilwanyana? Khumbula, ezo zilwanyana zidalwe nguye. Kamva, wahlula uLwandle Olubomvu phakathi waza wamisa nelanga. Ngaba wayenokoyiswa kukufaka izilwanyana emkhombeni? Yayingenakwenzeka loo nto, ibe wazifaka nangoku!
19 Yinyaniso ukuba uThixo ngewayezisindise nangenye indlela izilwanyana. Noko ke, wakhetha ukuzisindisa ngendlela esikhumbuza ukuba ekuqaleni wayenike abantu umsebenzi wokunyamekela yonke into ephilayo emhlabeni. (Gen. 1:28) Abazali abaninzi namhlanje basebenzisa ibali likaNowa ukuze bafundise abantwana babo ukuba uYehova uyabathanda abantu kunye nezilwanyana azidalileyo.
20. UNowa nentsapho yakhe bamel’ ukuba babexakeke yintoni kwiveki ngaphambi koMkhukula?
20 UYehova waxelela uNowa ukuba uMkhukula wawuza kufika kwisithuba seveki. Kumele ukuba uNowa nentsapho yakhe babexakekile. Khawuthelekelele umsebenzi onzima wokuqinisekisa ukuba izilwanyana kunye nokutya kufakwa emkhombeni kuze kubekwe kwiindawo zako, kufakwe nempahla yentsapho. Umfazi kaNowa, okaShem, uHam noYafete kufanele ukuba babexakekile belungisa indawo yokuhlala kuloo mkhombe.
21, 22. (a) Kutheni ukungakhathali kwabantu bemihla kaNowa kungamele kusothuse? (b) Abamelwane bakaNowa nentsapho yakhe bayeka nini ukumgculela?
21 Kuthekani ngabantu bomhla wakhe? “Abazange banikele ngqalelo”
22 Abantu bamhleka de kwanini? IBhayibhile ithi emva kokuba uNowa nentsapho yakhe kunye nezilwanyana bengenile emkhombeni, “uYehova waluvala ucango emva kwakhe.” Ukuba abanye babo bantu babehleka babekufutshane nomkhombe, ngokuqinisekileyo amazinyo aba ziinyanda. Ukuba babengekho ecaleni komkhombe, ngokuqinisekileyo batsho esimantshiyane xa kwagaleleka izantyalantyala zemvula! Kaloku kwanetha izantyalantyala zemvula ezagubungela umhlaba wonke, kanye njengokuba wayetshilo uYehova.
23. (a) Sazi njani ukuba ukutshabalala kwabangendawo ngemihla kaNowa akuzange kumvuyise uYehova? (b) Kutheni simele sibe nokholo njengoNowa?
23 Ngaba uYehova wavuya xa ebona abo bantu bangendawo betshabalala? Hayi! (Hez. 33:11) Kaloku wayebanike ithuba lokuba batshintshe baze benze okuhle. Ngaba babenako ukuguquka? Ubomi bukaNowa bawuphendula lo mbuzo. Ngokuhamba noYehova nangokuthobela kwakhe uThixo kwinto yonke, uNowa wabonisa ukuba umntu wayenako ukusinda. Ngoko ke, ukholo lwakhe lwabagweba abantu bomhla wakhe; lwabubhenca ubungendawo beso sizukulwana. Ukholo lwakhe lwasindisa yena nentsapho yakhe. Ukuba uba nokholo njengoNowa, nawe uya kusinda uze usindise nabo ubathandayo. NjengoNowa, nawe unako ukuhamba noYehova uThixo uze umenze uMhlobo wakho. Kwaye obo buhlobo bunokuhlala buhleli!
^ isiqe. 7 Ngaloo mihla, abantu babephila ixesha elide kakhulu kunelo siliphilayo namhlanje. Kunokwenzeka ukuba loo nto yayibangelwa kukuba babengekho kude nemfezeko abaphulukana nayo uAdam noEva.
^ isiqe. 15 ULameki wamthiya igama elithi Nowa unyana wakhe
Funda Okungakumbi
Wasindiswa “Nabanye Abasixhenxe”
UNowa nentsapho yakhe basinda njani kwelona xesha lalinzima embalini yabantu?


text:
ICANDELO 7
UThixo Uhlangula Oonyana BakaSirayeli
UYehova uzisa izibetho eYiputa, yaye uMoses ukhokela oonyana bakaSirayeli abakhuphe kwelo lizwe. UThixo unika uSirayeli uMthetho ngoMoses
KANGANGEMINYAKA emininzi, oonyana bakaSirayeli ababehlala eYiputa, baqhubeka besanda. Kodwa, kwaphatha omnye uFaro. Lo yena wayengamazi uYosefu. Lo mlawuli ukhohlakeleyo owayesoyika ukuba amaSirayeli ande, wawenza amakhoboka waza wayalela ukuba bonke abantwana abazalwa bengamakhwenkwe baphoswe kuMlambo umNayile. Kodwa omnye umama okhaliphileyo walukhusela usana lwakhe oluyinkwenkwe ngokulufihla kwingobozi awayibeka phakathi kweengcongolo. Olo sana lwacholwa yintombi kaFaro, eyalithiya igama lokuba nguMoses, yaza yalikhulisela kwibhotwe laseYiputa.
Xa uMoses wayeneminyaka engama-40 ubudala, wazifaka engxakini ngenxa yokukhusela ikhoboka lakwaSirayeli kwenye induna yaseYiputa. Wasabela kwilizwe elikude apho wayephila njengembacu. Xa wayeneminyaka engama-80 ubudala, uYehova wamthumela kuFaro eYiputa ukuba akhulule abantu bakaThixo.
Yaba lukhuni intliziyo kaFaro. Ngoko uThixo wabetha iYiputa ngezibetho ezilishumi. Sihlandlo ngasinye uMoses evela phambi koFaro, emnika ithuba lokuphepha isibetho esilandelayo, yayisiba lukhuni intliziyo kaFaro. Ekugqibeleni, isibetho seshumi sabulala onke amazibulo elo lizwe—ngaphandle kwalawo eentsapho ezazithobela umthetho kaYehova ngokuqaba imigubasi yeminyango ngegazi lemvana. Ingelosi kaThixo eyayitshabalalisa yadlula kuloo mizi. Emva koko amaSirayeli asikhumbula eso sihlandlo sokuhlangulwa ngokungummangaliso ngokwenza umbhiyozo waminyaka le awawubiza ngokuba yiPasika.
Emva kokuba kufe izibulo lakhe, uFaro wayalela ukuba uMoses nawo onke amaSirayeli emke eYiputa. Engalibazisanga alungiselela iMfuduko enkulu. Kodwa uFaro watshintsha ingqondo. Wawasukela ehamba nemikhosi yakhe eyayihamba ngeenqwelo zokulwa. Kwabonakala ngathi amaSirayeli abambeke kunxweme loLwandle Olubomvu. UYehova wavula uLwandle Olubomvu, aza amaSirayeli adlula kwindawo eyomileyo, phakathi kwezo ndonga zamanzi. Athi akungena amaYiputa, uThixo wazibuyisa iindonga zamanzi, zaza zamkhukulisa uFaro naloo mikhosi yakhe.
Kamva, xa amaSirayeli ayemise iintente kwiNtaba yeSinayi, uYehova wenza umnqophiso kunye nawo. Esebenzisa uMoses njengomlamleli, uThixo wanika amaSirayeli imithetho eyayiza kuwakhokela ize iwakhusele kuzo zonke iinkalo zobomi. Lo gama amaSirayeli ayelwamkela ngokuthembeka ukhokelo lukaThixo, uYehova wayeza kuba nawo aze awasikelele phakathi kwezinye iintlanga.
Noko ke, inkoliso yamaSirayeli yaphelelwa lukholo kuThixo. Ngenxa yoko uYehova wasibhadulisa entlango eso sizwe kangangeminyaka engama-40. Emva koko uMoses wamisela indoda elilungisa uYoshuwa, ukuba ingene ezihlangwini zakhe. Ekugqibeleni, uSirayeli wakulungela ukungena kwilizwe uThixo awayelithembise uAbraham.
—Oku kusekelwe kwiEksodus; kwiLevitikus; kwiNumeri; kwiDuteronomi; kwiNdumiso 136:10-15; kwiZenzo 7:17-36.


text:
Isalathiso Semibandela YeeMboniselo Zika-2016
Sibonisa umhla weMboniselo elivela kuyo inqaku
IBHAYIBHILE
IBHAYIBHILE IYABUTSHINTSHA UBOMI BABANTU
UBOMI NEEMPAWU ZAMAKRISTU
Buxabisekile Kunegolide (ubulumko bukaThixo), Aga.
Ukuthethelela Iindaba Ezilungileyo Kwabasemagunyeni, Sept.
Ningaxhaleli Nto, No. 1
Nceda Ebandleni Lakho, Mat.
Qhubeka Ukhonza UYehova Ngovuyo, Feb.
Ubulali
—Indlela Yobulumko, Dis.
Uphawu Oluxabiseke Ngaphezu Kweedayimani (ukunyaniseka), Juni
Ukoyisa Ukungazithembi, No. 1
‘Londoloza Ubulumko Bobuqili,’ Okt.
Kutheni Umele Unyaniseke? No. 1
Ukunqulela Kwiindawo Ezingcwele? No. 2
Ngaba Kuwe Intsimi Injengombethe? Apr.
AMANGQINA KAYEHOVA
UYESU KRISTU
AMABALI OBOMI
Ukuba “Zizinto Zonke Kubantu Bazo Zonke Iintlobo” (U-D. Hopkinson), Dis.
Ndafumana Inyaniso Ndingenazandla Nangalo (U-B. Merten), No. 6
Ndizamile Ukulandela Imizekelo Emihle (U-T. McLain), Okt.
Indlela Okwandonwabisa Ngayo Ukupha (U-R. Parkin), Aga.
UYehova Undenze Ndaphumelela (U-C. Robison), Feb.
Oonongendi Bafunda Inyaniso (U-F. no-A. Fernández), Apr.
UMXUBE
“LelikaYehova Idabi” (UDavide), No. 5
Ababingeleli Abaziintloko Ekuthethwe Ngabo KwiZibhalo ZamaKristu, No. 1
Ibali LikaDavide NoGoliyati—Ngaba Liyinyani? No. 5
Inkululeko AmaRoma Awayinika AmaYuda, Okt.
Ngaba UThixo Uphendula Yonke Imithandazo? No. 6
Izizathu Zokuqhawula Umtshato Ezazisamkelwa Ziinkokeli Zonqulo ZamaYuda, No. 4
Ukuthobela Izilumkiso, No. 2
“Ndikulungele Ukuhamba” (URebheka), No. 3
Izinto Esinokuzifunda Kwiintaka, No. 6
Eyona Ndlela Ifanelekileyo Yokuthelekisa (iinkolelo neBhayibhile), No. 4
Ngaba Kubalulekile Ukuba Nonqulo? No. 4
Ngaba Kufuneka Sime Ngendlela Ethile Xa Sithandaza? No. 6
Ngaba Unqulo Lweza Nabantu? No. 4
Imisongo Ngamaxesha Okubhalwa KweBhayibhile, No. 1
Amalaphu Needayi Ngamaxesha Okubhalwa KweBhayibhile, No. 3
Imibono Ekwazisa Ngokwenzeka Emazulwini, No. 6
Kwenzeka Ntoni Kuthi Xa Sisifa? No. 1
Yintoni UBukumkani BukaThixo? No. 5
Xa Isihlobo Sakho Sisweleka, No. 3
Unokuyifumana Phi Intuthuzelo? No. 5
Ngubani UMtyholi? No. 2
Igama Elalithetha Lukhulu! (“ntombi”), Nov.
Ngaba Ihlabathi Elingenagonyamelo Liya Kuze Libekho? No. 4
Ngaba Umntu Wayenokuhlwayela Ukhula Kwintsimi Yomnye Umntu? Okt.
IMIBUZO EVELA KUBAFUNDI
Indoda enophondo lweinki lukanobhala kunye namadoda amathandathu anezixhobo (Hez 9:2), Juni
Ngaba uSathana wamthabatha wamsa ngokoqobo etempileni uYesu? (Mat 4:5; Luk 4:9), Mat.
Abantu bakaThixo babe ngabo nini abathinjwa kwiBhabhiloni Enkulu? Mat.
Kwakutheni Ukuze Umba Wokuhlanjwa Kwezandla Ube Yingxaki? (Mar 7:5), Aga.
AMANQAKU AFUNDWAYO
Ukuxabisa UYehova NjengoMbumbi Wethu, Juni
Sixabise ‘Isipho Sesisa Esingathethekiyo’ SikaThixo, Jan.
Zimisele Ukubonisa “Uthando Lobuzalwana”! Jan.
Ukuthembeka Kuyamkholisa UThixo, Apr.
Zuza Ngokupheleleyo Kumalungiselelo KaYehova, Meyi
Nakhululwa Ngobubele Obunganifanelanga, Dis.
Babizwa Ukuba Baphume Ebumnyameni, Nov.
Ngaba Indlela Onxiba Ngayo Iyamzukisa UThixo? Sept.
“Yibani Nobubele Kubantu Basemzini,” Okt.
Musa Ukuvumela Iziphoso Zabanye Zikukhubekise, Juni
“Mazingawi Izandla Zakho,” Sept.
Ngaba Uyayixabisa IBhayibhile? Nov.
Ngaba Uyamvumela UMbumbi Omkhulu Akubumbe? Juni
Ngaba Uyayibona Imfuneko Yokwenza Inkqubela? Aga.
Ngaba Uyayibona Imfuneko Yokuqeqesha Abanye? Aga.
Bonisa Ukuba Unokholo Kwizithembiso ZikaYehova, Okt.
“Hambani, . . . Niye Kubenza Abafundi Abantu Beentlanga Zonke” Meyi
Ukuba Nombulelo Ngobubele Obungasifanelanga BukaThixo, Jul.
Uzenza Njani Izigqibo Zakho? Meyi
Yiba Njengabahlobo BakaYehova Abasondeleyo, Feb.
Ngaba IBhayibhile Isabutshintsha Ubomi Bakho? Meyi
UYehova Wathi ‘Ngumhlobo Wam,’ Feb.
UYehova Ukhokela Abantu Bakhe Kwindlela Yobomi, Mat.
“UYehova UThixo Wethu NguYehova Mnye,” Juni
UYehova Uyabavuza Abo Bamfuna Ngenyameko, Dis.
Ungayeki Ukulwela Iintsikelelo ZikaYehova, Sept.
Qhubekani Nikhuthazana Mihla Le, Nov.
Funda Kubakhonzi BakaYehova Abanyanisekileyo, Feb.
“Unyamezelo Lwenu Malupheleliswe,” Apr.
Ukungathathi Cala Kwihlabathi Elahluleleneyo, Apr.
Buqinise Ubuhlobo Bakho NoYehova Ngoxa Ukhonza Kwintsimi Yolunye Ulwimi, Okt.
Ukwenza Umtshato WamaKristu Uphumelele, Aga.
Umtshato
—Imvelaphi Nenjongo Yawo, Aga.
Ukulungelelaniswa NgeBhayibhile, Nov.
Bazali, Ncedani Abantwana Benu Babe Nokholo, Sept.
Hlala Unyanisekile KuYehova, Feb.
Funa UBukumkani, Kungekhona Izinto, Jul.
“Ukunyamekela Umoya Kuthetha Ubomi Noxolo,” Dis.
Lungisa Ukungavisisani Ngomoya Wothando, Meyi
Shumayela Iindaba Ezilungileyo Zobubele Obungasifanelanga, Jul.
Qinisa Ukholo Lwakho Kwizinto Onethemba Lazo, Okt.
Umoya Ungqinelana Nomoya Wethu, Jan.
Bakhululeka Kunqulo Lobuxoki, Nov.
Liphoseni KuYehova Lonke Ixhala Lenu, Dis.
“Siza Kuhamba Nani,” Jan.
Kutheni Simele ‘Sihlale Silindile’? Jul.
Kutheni Simele Sihlanganisane Ukuze Sinqule? Apr.
Akumnandi Nje Ukusebenza NoThixo! Jan.
Unokuba Nenxaxheba Ekomelezeni Umanyano LobuKristu
—Njani? Mat.
Lutsha Ngaba
—Nikulungele Ukubhaptizwa? Mat.
Lutsha
—Ningakulungiselela Njani Ukubhaptizwa? Mat.
Lutsha, Qinisani Ukholo Lwenu, Sept.


text:
AmaXhosa
AmaXhosa (isiNgesi: Xhosa people) — AmaXhosa ngabantu abathanda amasiko abo kakhulu. AmaXhosa akholelwa kuQamatha,uThixo wamaXhosa. Zikho zininzi iintlanga eziyeleleneyo esixhoseni ezifana namaMpondo,amahlubi.
isiXhosa lulwimi oludala olwaluthethwa mandulo phaya kwindawo ezithile eTranskei kwakunye nase Ciskei. Xa kungoku ke ezo ndawo zaye zadityaniswa zakhupha le nto kuthiwa yi Mpuma-koloni. AmaXhosa ngabantu abawathanda kakhulu amasiko ndibala ulwaluko, intonjane, isiko longeno kwakunye namazila. Uyakubabona beqabe imbola bemhlophe begaxele benxibe imibhaco kuxhentswe kube yiloo nto uqonde heyi! akumandanga pha konwatyiwe. Nanga amantombazana etsho ngaloo mabele nawe tyhini! abile abaleke amanzi kanti ayangqungqa. Mhle umXhosa tyhini! ndiyakuxelela. Ubokhe umamelisise unkosi sikelela iAfrika uve nje esasiqingatha sesixhosa umamele laa ntsholo itsho phaa uqonde tsii ndiyazingca ngobuXhosa bam. uthi xa sewumamele amakhwenkwe etshila, exhentsa, etyityimba mfondini! evuyela enye yawo xa isiya ebudodeni uqonde ukuba utyiwa yimincili nawe uphakame ungqiyaze kwedini! Intle into engumXhosa, nob'incinci nob'indala intle iyafana makwedini.


text:
UBUTYEBI OBUPHUMA ELIZWINI LIKATHIXO | YOBHI 11-15
UYobhi Wayeqinisekile Ukuba Uvuko Luza Kubakho
UYobhi wabonisa ukuba uyakholelwa ukuba uThixo angakwazi ukumvusa
UYobhi wasebenzisa umthi—ekusenokwenzeka ukuba ngumthi womnquma—ukuze abonise ukuba uyakholelwa ukuba uThixo angakwazi ukumvusa
Ingcambu yomthi womnquma exabiso layo likhulu iyakwazi ukuzihlaziya enoba isiphunzi somthi sele sonakele. Ukuba nje iingcambu zawo zisamilile, lo mthi uphinda ukhule kwakhona
Xa imvula inetha apho bekukho imbalela enkulu, isiphunzi somthi womnquma owomileyo siyakwazi ukuphinda sihlume, kuvele “amasebe njengesityalo esitsha”


text:
Liliphi Ithemba Ngookhokho Bam Abafileyo?
NGAXA lithile kwapapashwa umxholo otshis’ ibunzi kwiphephandaba laseKorea iThe Chosun Ilbo. Wawusithi, “‘UShim Cheong Olungileyo,’ Owayengazi Nto NgoYesu—Ngaba Waya Esihogweni?”
Lo mxholo wawurhuq’ umrhaji kuba kwiintsomi zaseKorea, uShim Cheong lo yintwazana elungileyo encam’ ubomi bayo ukuze incede uyise oyimfama. Kangangeminyaka le ntwazana ibinconywa kakhulu. Kangangokuba eKorea, “uShim Cheong” ungumzekelo wentwazana ezinikeleyo.
Abaninzi bebeya kuthi yinkohlakalo de ibacaphukise into yokuba kuthiwe umnt’ olunge kangaka uza kutshiswa esihogweni kuba nje engengomKristu obhaptiziweyo. Ngaphezu koko, eli bali kuthiwa lenzeka kudala ngaphambi kokuba abantu belali yakhe beve ngoKristu.
Kweli nqaku kwadliwanw’ indlebe nomnye umfundisi. Wabuzwa ukuba baza kutsh’ esihogweni na bonke abantu abafe bengakhange bafumane thuba lokufunda ngoYesu? Waphendula wathini? Wathi, “Asazi. Sicing’ ukuba uThixo unecebo [ngabantu abanjalo].”
OKO UMNTU AMELE AKWENZE UKUZE ASINDISWE
IThe New Catholic Encyclopedia ithi: “Umntu umele abhaptizwe ukuze asindiswe. Njengokuba noKristu watshoyo, ukuba umntu akakhange azalwe ngamanzi nangoMoya Oyingcwele, akanakungena eBukumkanini bukaThixo (Yoh 3:5).” Ngenxa yoku, abaninzi bacinga ukuba abantu abafe bengabhaptizwanga batsha esihogweni okanye bangcungcutheke ngandlel’ ithile emva kokufa.
Noko ke, abaninzi bathi bubuxoki obu. Izigidi zabantu zife zingazi nto ngeBhayibhile. Ngaba ziza kungcungcutheka esihogweni ngonaphakade? Ithini yona iBhayibhile?
ISITHEMBISO SEBHAYIBHILE
IBhayibhile ithi uThixo akabalahlanga abantu abafe bengenalwazi ngemithetho yakhe. IZenzo 17:30 zithi: “UThixo uye akawananza amaxesha okungazi okunjalo.” Ngoko ke, iBhayibhile ithi liyintoni ithemba labo bafe bengakhange bafunde ngoThixo?
Impendulo ifumaneka koko uYesu wakuthethayo komnye wabenzi-bubi ababexhonywe kunye naye. Le ndoda yathi kuYesu: “Uze undikhumbule xa uthe wangena ebukumkanini bakho.” Waphendula wathini uYesu? “Inene ndithi kuwe namhlanje, Uya kuba nam eParadesi.”—Luka 23:39-43.
Ngaba uYesu wayesithi le ndoda iza kuya ezulwini? Hayi. Le ndoda ayizange ‘izalwe kwakhona’ ngamanzi nomoya, nto leyo eyayifuneka ukuze ingene eBukumkanini bamazulu. (Yohane 3:3-6) Kunoko, uYesu wayethembisa lo menzi-bubi ukuba uza kuphila kwakhona “eParadesi.” Njengoko yayingumYuda, le ndoda yayiqhelene neParadesi yasemhlabeni, umyezo wase-Eden ochazwe kwincwadi yokuqala yeBhayibhile. (Genesis 2:8) La mazwi kaYesu ayiqinisekisa ngethemba lovuko xa sele kubuyiselwe iParadesi emhlabeni.
Enyanisweni, iBhayibhile ithembisa ukuba kuza kubakho “uvuko lwamalungisa nabangengomalungisa.” (IZenzo 24:15) “Abangengomalungisa” ngabo bangafundanga ngemiyalelo kaThixo ngenxa yokuba bebengazi ngenjongo kaThixo. UYesu uza kumvusa la menzi-bubi ungelolungisa wayethetha naye, kunye nezinye izigidi okanye iibhiliyoni ezife zingazi nto ngoThixo. Kamva, kwiParadesi esemhlabeni, aba bantu baza kufundiswa ngemiyalelo kaThixo baze babonise ukuba bayamthanda uThixo ngokuthobela imiyalelo yakhe.
XA KUVUSWA ABANGENGOMALUNGISA
Xa abangengomalungisa bevuswa, ngaba baza kugwetywa ngokwezenzo zabo zangaphambili? Hayi. AmaRoma 6:7 athi: “Lowo uye wafa ugwetyelwe kwisono sakhe.” Abangengomalungisa baya kube bezihlawulele izono zabo ngokufa kwabo. Ngaloo ndlela, baya kugwetywa ngokwezenzo zabo emva kokuba bevukile, kunokuba bagwetywe ngenxa yoko bakwenza bengazi ngaphambi kokufa kwabo. Baza kungenelwa njani?
Emva kovuko, abangengomalungisa baza kufundiswa imithetho kaThixo, eza kuchazwa emva kokuvulwa kwemisongo. Baya kwandula ke bagwetywe “elowo ngokwezenzo zakhe,” kuthatyathelwa kwinto yokuba bayithobele kusini na imithetho kaThixo. (ISityhilelo 20:12, 13) Kuninzi lwabo bangengomalungisa, eli ayizukuba lithuba lesibini kodwa elokuqala lokuba bafumane ubomi obungunaphade emhlabeni ngokufunda nokwenza oko kufunwa nguThixo.
Le mfundiso yeBhayibhile iye yanceda abaninzi ukuba babe nokholo kuThixo. UYeong Sug ngomnye wabo. Ukhule engumKatolika kwintsapho yabefundisi. Naye wayezinikele ecaweni de waya nakwikhaya loonongendi. Kodwa ethubeni waqhwesha kuba edaniswe kokwakusenzeka apho. Enye into eyambangela waqhwesha, kukuba wayengayamkeli imfundiso yesihogo, ekujonga njengenkohlakalo ukuthuthunjiswa kwabantu emlilweni.
Elinye iNgqina likaYehova lafundela uYeong Sug la mazwi aseBhayibhileni: “Abaphilayo bayazi ukuba baya kufa; kodwa abafileyo, abazi nto konke konke, abasenamvuzo.” (INtshumayeli 9:5) Lamnceda waqonda ukuba ookhokho bakhe abathuthunjiswa esihogweni. Endaweni yoko, balele ekufeni belinde uvuko.
Ekubeni uYeong Sug esazi ukuba abantu abaninzi abazange bayive inyaniso eseBhayibhileni, wazimisela ukuba enze oko kwathethwa nguYesu kuMateyu 24:14 esithi: “Ezi ndaba zilungileyo zobukumkani ziya kushunyayelwa kuwo wonke umhlaba omiweyo kube bubungqina kuzo zonke iintlanga; kwandule ke kufike ukuphela.” Ngoku ushumayela iindaba ezilungileyo ezingethemba elimangalisayo eliseBhayibhileni.
“UTHIXO AKAKHETHI BUSO”
IBhayibhile ithi: “UThixo akakhethi buso, kodwa kwiintlanga zonke umntu omoyikayo aze asebenze ubulungisa wamkelekile kuye.” (IZenzo 10:34, 35) Sonke sinokulindela ukuba uThixo asiphathe ngaloo ndlela, kuba “uthanda ubulungisa nokusesikweni.”—INdumiso 33:5.


text:
OKUFUNDISWA YIBHAYIBHILE
Imifanekiso
Izigidi zabantu zisebenzisa imifanekiso xa zinqula. Ngaba iBhayibhile iyakuvumela ukusetyenziswa kwemifanekiso kunqulo? Ngaba kuyamkholisa uThixo?
Ngaba amaYuda athembekileyo exesha lokubhalwa kweBhayibhile ayenqula imifanekiso?
“Uze ungazenzeli umfanekiso oqingqiweyo okanye imbonakalo yayo nantoni na esemazulwini phezulu okanye esemhlabeni phantsi okanye esemanzini phantsi komhlaba. Uze ungaqubudi kuzo okanye uqhutyelwe ekuzikhonzeni.”—Eksodus 20:4, 5.
IZibhalo zesiHebhere, ezaziwa ngokuba yiTestamente Endala ziyakwalela ukunqulwa kwemifanekiso.
ISIZATHU ESIDLA NGOKUBEKWA
Ngokutsho kweNew Catholic Encyclopedia, amaYuda ayenenqwaba yemifanekiso awayeyisebenzisa xa enqula “ibe le mifanekiso yayihlonitshwa yaye ibekekile kuwo.” Ngokomzekelo, le encyclopedia ibala imifanekiso yeziqhamo, iintyatyambo kunye nezilwanyana eyayikwitempile eyayiseYerusalem.—1 Kumkani 6:18; 7:36.
OKO UMELE UKWAZI
Ngokwahlukileyo koko kuthethwa yiNew Catholic Encyclopedia, amaYuda athembekileyo awazange anqule imifanekiso yezinto ezazisetyenziswa etempileni. Ukongeza koko, akukho nanye indawo eBhayibhileni ethi amaSirayeli athembekileyo ayesebenzisa imifanekiso xa enqula.
OKUTHETHWA YIBHAYIBHILE
Esebenzisa umprofeti uIsaya, uThixo wathi: “Andiluniki omnye uzuko lwam, nendumiso yam andiyiniki imifanekiso eqingqiweyo.”—Isaya 42:8.
Ngaba amaKristu okuqala ayenqula imifanekiso?
‘Inakuvisisana kuni na itempile kaThixo nezithixo? Into engahlambulukanga ningayichukumisi.’ —2 Korinte 6:16, 17.
“AmaKristu okuqala ebeya kuyithela nqa kwanengcamango yokubakho kwemifanekiso eqingqiweyo ezicaweni, yaye ebeya kukujonga ukuqubuda okanye ukuthandaza kuyo njengokunqula izithixo.”—History of the Christian Church
ISIZATHU ESIDLA NGOKUBEKWA
INew Catholic Encyclopedia ithi: “Ayinakuthandatyuzwa into yokuba amaKristu okuqala ayeyisebenzisa imifanekiso xa enqula. Amangcwaba ekwakungcwatywa kuwo amaKristu anemifanekiso eyayizotywe kwangala maKristu. . . . Amagumbi angcwele ekwakunqulelwa kuwo nekwakungcwatywa kuwo ahonjiswe ngemifanekiso yabantu basentsomini.” *
OKO UMELE UKWAZI
Eyona mifanekiso midala kula mangcwaba—awayeyimiqolomba engaphantsi komhlaba—yenziwa kwiminyaka yee-200. Kwakusele kudlule malunga neminyaka eyi-200 wafayo uYesu. Ngenxa yoko, “unqulo lwamaKristu okuqala” ethetha ngalo iNew Catholic Encyclopedia asilulo olwamaKristu okwenene—olo lwalusenziwa ngabalandeli bakaYesu ababephila ngexesha labapostile, noluchazwe kwiZibhalo zamaKristu zesiGrike ezibizwa ngokuba yiTestamente Entsha. Ukusetyenziswa kwale mifanekiso kula mangcwaba kwiminyaka yee-200, kubonisa ukuba abo bazibiza njengamaKristu babesele besenza isiko labahedeni lokunqula imifanekiso, mhlawumbi ukuze babatsale. *
OKUTHETHWA YIBHAYIBHILE
“Sabani kulo unqulo-zithixo.”—1 Korinte 10:14.
Ngaba imifanekiso ifanele inqulwe?
“Zilindeni kuzo izithixo.”—1 Yohane 5:21.
Ukunqulwa kwemifanekiso akuxhaswa yiBhayibhile. Ngenxa yoko, amaNgqina kaYehova awayinquli, ibe awayixhomi nakumakhaya awo okanye kwiindawo anqulela kuzo.
ISIZATHU ESIDLA NGOKUBEKWA
INew Catholic Encyclopedia ithi: “Ekubeni unqulo olunikelwe kumfanekiso oqingqiweyo lufikelela luze luphelele kumntu omelwa nguwo, uhlobo olufanayo lonqulo olwenziwa emntwini lunokunikelwa kumfanekiso oqingqiweyo njengomela loo mntu.”
OKO UMELE UKWAZI
Xa uYesu wafundisa abalandeli bakhe indlela yokuthandaza, akazange athi mabasebenzise imifanekiso. Kukwanjalo nakwiZibhalo zamaKristu zesiGrike. Ayikho indawo ebonisa ukuba kufanelwe kunqulwe imifanekiso.
OKUTHETHWA YIBHAYIBHILE
“NguYehova uThixo wakho omele umnqule, yaye nguye yedwa omele unikele inkonzo engcwele kuye.”—Mateyu 4:10.
^ isiqe. 13 Apha, imifanekiso ibhekisela kwimizobo, imifanekiso eqingqiweyo, imifuziselo nayo nantoni na enye eyayinqulwa.
^ isiqe. 14 Yayiyinto eqhelekileyo kwezinye iintlanga ukusebenzisa imifanekiso xa zinqula, njengezaseYiputa, eGrisi naseIndiya.
Funda Okungakumbi
Ngaba Sifanele Sinqule Imifanekiso?
Ngaba uThixo iyamchaphazela into yokuba sisebenzisa imifanekiso okanye izithixo xa simnqula?


text:
Ngaba Ubusazi?
Ngamaxesha okubhalwa kweBhayibhile, yayisenziwa njani imisongo kwaye yayisetyenziswa njani?
Incwadi yeVangeli kaLuka isixelela ngoYesu evula umsongo kaIsaya, ewufunda aze awusonge. Ekupheleni kwencwadi yeVangeli kaYohane, uYohane uthi kumsongo wakhe wayengenakukwazi ukuzibhala zonke izinto awayezenzile uYesu.—Luka 4:16-20; Yohane 20:30; 21:25.
Yayisenziwa njani imisongo? Kwakudityaniswa iziqwenga ezenziwe ngesikhumba okanye ngompapiri ngeglue zize zisongelwe ngokhuni. Kwakuye kubhalwe imihlathi emifutshane ezalise wonke lo msongo ize isongelwe ngaphakathi. Ukuba umsongo mde, wawusiba nokhuni macala, ukuze xa umfundi ekhangela indawo ethile, akwazi ukuwuvula ngesinye isandla aze awusonge ngesinye ade ayifumane loo ndawo ayikhangelayo.
IThe Anchor Bible Dictionary ithi: “Xa uvuliwe umsongo wawukwazi ukuba ziimitha eziyi-10 ubude ukuze kubhalwe yonke incwadi.” Ngokomzekelo, kuqikelelwa ukuba incwadi yeVangeli kaLuka yayinokubhalwa kumsongo onobude obuziimitha eziyi-9.5. Kwezinye iimeko, lo msongo wawucwezwa ngaphezulu nangezantsi, ukhuhlwe ngelitye elifana nelokulola uze udaywe.
Inoba yayingoobani “ababingeleli abaziintloko” ekuthethwe ngabo kwiZibhalo ZamaKristu ZesiGrike?
Xa kwakuqala ububingeleli kwaSirayeli, kwakumiselwa indoda enye kuphela ukuba ibe ngumbingeleli omkhulu ubomi bayo bonke. (Numeri 35:25) Umbingeleli omkhulu wokuqala yayinguAron. Xa umbingeleli efile, kwakungena unyana wakhe omkhulu. (Eksodus 29:9) Amadoda amaninzi kwinzala ka-Aron ayengababingeleli, kodwa kuyabonakala ukuba ambalwa awaba ngababingeleli abakhulu.
Xa uSirayeli wayelawulwa ziintlanga, zazimisela iinkokeli ezingengomaSirayeli zize zisuse ababingeleli abakhulu abangamaYuda nanini na zithanda. Sekunjalo, kuyabonakala ukuba kwakusoloko kukhethwa kwimbinana yeentsapho ezifumileyo, abaninzi babekhethwa kwinzala ka-Aron. Ngokuqinisekileyo ibinzana elithi “ababingeleli abaziintloko” libhekisela kumalungu aphambili ababingeleli. Kusenokwenzeka ukuba ababingeleli abaziintloko babequka iintloko zezahlulo okanye amaqela ayi-24 ababingeleli; amalungu adumileyo eentsapho zababingeleli abakhulu; nombingeleli omkhulu owasuswayo, njengoAnas.—1 Kronike 24:1-19; Mateyu 2:4; Marko 8:31; IZenzo 4:6.
Funda Okungakumbi
Ngaba Ukhona Umntu Owaziyo Ukuba IBhayibhile Yabhalwa Ngubani?
Ababhali beBhayibhile bathi babhala izinto abazixelelwa nguThixo. Sinokuzikholelwa njani izinto ezibhalwe kuyo?


text:
AMAZWE NABANTU
Ukutyelela ENicaragua
ABANTU badla ngokuthi iNicaragua lilizwe lamachibi neentaba-mlilo. Eli lizwe linelona chibi likhulu kuMbindi Merika—iChibi laseNicaragua. Izizwe zomthonyama zilibiza ngokuba yiCocibolca, igama elithetha “uLwandle Olunencasa.” Inamakhulukhulu eziqithi yaye kuphela kwechibi elinezilwanyana zaselwandle, njengookrebe nezinye iintlanzi.
INicaragua ineyona ndawo isemagqagaleni eMbindi Merika ebizwa ngokuba luNxweme lweMosquito. Igubungela umgama ozikhilomitha eziyi-65 kunxweme olusempuma ukuya kwilizwe elingummelwane iHonduras. AmaMiskito lelinye lamaqela abantu bomthonyama eNicaragua ababehlala apho ngaphambi kokuba kufike abantu abamhlophe ngeminyaka yoo-1500.
AmaMiskito ngabantu abathandanayo ibe nezithethe zabo zohluke gqitha. Ngokomzekelo ulwimi lwabo alunazo izihlonipho ezithi “Mnu” okanye “Nkszn.” Kwimimandla yasemaphandleni, abantwana badla ngokuthi “malume” okanye “anti” xa bethetha nabantu abadala enoba bayazalana okanye akunjalo. Ngokwesithethe sabo xa amabhinqa ebulisa abahlobo okanye izalamane abulisana ngezidlele. Lize ibhinqa elibulise kuqala lisezele umoya ngeempumlo.
Iincwadi zeBhayibhile zesiMayangna nesiMiskito, ezipapashwa ngamaNgqina kaYehova


text:
Uphawu Lobuthixo Oluxabiseke Ngaphezu Kweedayimani
Abantu bajonga iidayimani njengamatye axabiseke kakhulu. Ezinye zibiza izigidi zeedola. Kodwa ngaba ikho into uThixo ayijonga njengexabiseke ngaphezu kweedayimani okanye amanye amatye anqabileyo?
UHaykanush, umvakalisi ongabhaptizwanga waseArmenia, wachola incwadana yokundwendwela (ipassport) ecaleni komzi wakhe. Ngaphakathi kwaloo ncwadana kwakukho amakhadi ebhanki nesityhwentywe semali. Waxelela umyeni wakhe, naye ongumvakalisi ongabhaptizwanga, ngoko akucholileyo.
Esi sibini sasineengxaki zemali yaye sintyumpa-ntyumpeka ematyaleni. Kodwa sagqiba kwelokuba sithathe loo mali siyise kwiadresi eyayibhalwe kuloo ncwadana yokundwendwela. Loo ndoda eyayilahlekelwe yiloo ncwadana yamangaliseka gqitha, kwakunye nentsapho yayo. UHaykanush kunye nomyeni wakhe babacacisela ukuba babenyanisekile ngenxa yoko babekufunda eBhayibhileni. Basebenzisa elo thuba ukuze bathethe ngamaNgqina kaYehova baze banike loo ntsapho iincwadi.
Loo ntsapho yayifuna ukunika uHaykanush imali njengewonga, kodwa wala kwaphela. Ngosuku olulandelayo, umfazi walaa ndoda wamndwendwela uHaykanush nomyeni wakhe ekhayeni labo. Ukuze abonise umbulelo awayenawo, wambongoza uHaykanush ukuba amkele umsesane wedayimani.
Njengaloo ntsapho, abantu abaninzi bebeya kumangaliswa kukunyaniseka okwaboniswa nguHaykanush nomyeni wakhe. Kodwa ngaba uYehova wamangaliseka? Wayekujonga njani oku kunyaniseka? Ngaba ukunyaniseka kwabo kwakubalulekile?
IIMPAWU EZIXABISEKE NGAPHEZU KWEZINTO EZIPHATHEKAYO
Iimpendulo zaloo mibuzo azikho nzima. Ngoba? Kuba abakhonzi bakaThixo bayazi ukuba ukuxelisa iimpawu zikaYehova kubalulekile kuye ngaphezu kweedayimani, igolide okanye ezinye izinto eziphathekayo. Ewe, izinto uYehova azigqala njengezibalulekileyo, zahluke kakhulu kwezo abantu bazixabisileyo. (Isaya 55:8, 9) Yaye abakhonzi bakhe bajonga ukuxelisa iimpawu zakhe njengento ebalulekileyo.
Oku sikubona koko kuthethwa yiBhayibhile ngokuqonda nobulumko. IMizekeliso 3:13-15 ithi: “Unoyolo umntu ofumene ubulumko, nomntu ozuze ukuqonda, kuba inzuzo yabo ilunge ngakumbi kunenzuzo yesilivere nemveliso yabo kunegolide. Buxabiseke ngakumbi kuneekorale, nazo zonke ezinye izinto oyoliswa zizo azinakulinganiswa nabo.” Kucacile ke ukuba uYehova uyazixabisa ezo mpawu ngaphezu kwazo naziphi na izinto eziphathekayo.
Kuthekani ke ngokunyaniseka?
UYehova yena kuqala unyanisekile. ‘Akanakuxoka’ (Tito 1:2) Waphefumlela umpostile uPawulos ukuba abhalele amaKristu angamaHebhere ngenkulungwane yokuqala oku: “Qhubekani nisithandazela, kuba siyathemba ukuba sinesazela esinyanisekileyo, njengoko sinqwenela ukuziphatha ngokunyaniseka kwizinto zonke.” —Hebhere 13:18.
UYesu Kristu wamisela umzekelo omhle wokunyaniseka. Ngokomzekelo, xa uMbingeleli Omkhulu uKayafa wathi: “Ndikufungisa ngoThixo ophilayo ukuba usixelele enoba unguye na uKristu uNyana kaThixo!,” uYesu wanyaniseka waza wavuma ukuba unguMesiya. Wathetha inyani nakubeni wayesazi ukuba iSanhedrin yayinokumbeka ityala lokuba ngumnyelisi yaye oko kwakunokukhokelela ekubeni abulawe.—Mateyu 26:63-67.
Kuthekani ngathi? Ngaba besiza kuhlala sinyanisekile ukuba besinokufumana amaqithiqithi athile xa sinokuxoka okanye ngokungayithethi iphelele inyaniso?
EYONA NTO INZIMA NGOKUNYANISEKA
Kunzima ukunyaniseka kule mihla yokugqibela kuba abantu abaninzi ‘bayazithanda, yaye bangabathandi bemali.’ (2 Timoti 3:2) Xa kudodobala ezoqoqosho okanye kunzima ukufumana umsebenzi, abantu abaninzi ababoni nto iphosakeleyo ngokuba, ukuqhatha okanye ukunganyaniseki ngezinye iindlela. Esi simo sengqondo sixhaphake kangangokuba abantu abaninzi bacinga ukuba ukuze ube nezinto eziphathekayo umele unganyaniseki. Namanye amaKristu aye enza izigqibo ezingafanelekanga ngenxa yokufuna “inzuzo yokunganyaniseki” aze aphulukana negama elihle ebandleni.—1 Timoti 3:8; Tito 1:7.
Sekunjalo, amaKristu amaninzi axelisa uYesu. Ayayiqonda into yokuba, ukuba neempawu ezifana nezikaThixo, kubaluleke ngaphezu kwabo nabuphi na ubutyebi okanye ezinye iingenelo. Esi sisizathu sokuba amaKristu aselula engakopi esikolweni ukuze aphumelele kakuhle. (IMizekeliso 20:23) Asizukusoloko sihlawulwa ngokunyaniseka kwethu njengokuba kwakunjalo ngoHaykanush. Sekunjalo, uThixo ulindele ukuba sinyaniseke yaye oko kusinceda sihlale sinesazela esicocekileyo, nto leyo exabiseke kakhulu.
Oko sikubona kumzekelo kaGagik. Uthi: “Ngaphambi kokuba ndibe ngumKristu, ndandisebenzela enye inkampani enkulu, apho umnikazi wayo wayekuphepha ukubhatala irhafu ngokungayichazi yonke inzuzo yenkampani. Njengomphathi wale nkampani ndandilindeleke ukuba ndenze ‘isivumelwano’ esingekho mthethweni kunye nomntu osebenza ngeencwadi zerhafu, ngokumnyoba ukuba akuqwabazele iliso ukuphekwa kweencwadi zezimali zale nkampani. Oku kwaphumela ekubeni ndidume njengomntu onganyanisekanga. Xa ndafunda inyaniso, andizange ndiphinde ndivume ukuqhubeka ndisenza oko, nakubeni ndandihlawulwa umvuzo oncumisayo. Kunoko ndazivulela elam ishishini. Kwasekuqaleni kwalo, ndalibhalisa ngokusemthethweni ndaza ndaqhubeka ndiyibhatala irhafu.”—2 Korinte 8:21.
UGagik uthi: “Umvuzo wam wehla kakhulu kangangokuba kwakunzima ukunyamekela intsapho yam. Sekunjalo ndiziva ndonwabe kakhulu ngoku. Ndinesazela esicocekileyo phambi kukaYehova. Ndingumzekelo omhle koonyana bam ababini yaye ndiye ndafanelekela amalungelo angakumbi ebandleni. Ndaziwa njengomntu onyanisekileyo ngabantu endishishina kunye nabo kwanabahloli bokuma kwemali yeenkampani (tax auditors).”
UYEHOVA UYASINCEDA
UYehova uyabathanda abo bazisa uzuko kuye ngokuxelisa iimpawu zakhe ezintle eziquka ukunyaniseka. (Tito 2:10) Yaye xa sikwenza oku, usithembisa ukuba uza kusinceda. Waphefumlela uDavide ukuba athi: “Ndakha ndangumfana, kungokunje ndimdala, kodwa andikaboni nabani na olilungisa eshiywe ngokupheleleyo, nenzala yakhe ifuna isonka.”—INdumiso 37:25.
Amava kaRute othembekileyo ayakungqina oko. Ngokuthembeka, wahlala noninazala uNahomi kunokuba amshiye kuba emdala. URute wafudukela kwaSirayeli apho wayeza kukwazi ukunqula oyena Thixo wokwenyaniso. (Rute 1:16, 17) Wayenyanisekile yaye esebenza nzima ebhikica, ekubeni elo yayililungiselelo loMthetho lamahlwempu. Ngokufanayo noko kwabonwa nguDavide kamva, uYehova akazange amshiye uRute noNahomi. (Rute 2:2-18) Wenza okungakumbi kunokunyamekela uRute ngezinto eziphathekayo kuphela. Wamkhetha ukuba abe yinxalenye yomnombo kaKumkani uDavide kunye nokaMesiya othenjisiweyo!—Rute 4:13-17; Mateyu 1:5, 16.
Kusenokuba nzima kakhulu ngabanye abakhonzi bakaYehova ukuba bafumane imali eyaneleyo yokondla iintsapho zabo. Kodwa kunokuba bazame iindlela ezilula zokunganyaniseki, basebenza nzima yaye bakhuthele. Ngokwenza oku, babonisa ukuba iimpawu ezintle zikaThixo, eziquka ukunyaniseka, zixabisekile kubo ngaphezu kwazo naziphi na izinto eziphathekayo.—IMizekeliso 12:24; Efese 4:28.
NjengoRute, amaKristu emhlabeni wonke aye abonisa ukholo kumandla kaYehova okuwanceda. Asithemba ngokupheleleyo isithembiso sakhe esithi: “Andiyi kuze ndikushiye, ndingayi kuze ndikutyeshele.” (Hebhere 13:5) Kangangezihlandlo ezininzi uYehova uye wasibonisa ukuba unako yaye uya kubanceda abo banyanisekileyo ngawo onke amaxesha. Uye wasigcina isithembiso sakhe sokunyamekela iimfuno ezisisiseko zabakhonzi bakhe.—Mateyu 6:33.
Ewe, abantu basenokuzixabisa iidayimani nezinye izinto eziphathekayo. Kodwa sinokuqiniseka ukuba uBawo wethu osemazulwini uyakuxabisa ukunyaniseka kwethu kunye nezinye iimpawu zethu ezintle ngaphezulu lee kwawo nawaphi na amatye axabisekileyo!


text:
Julayi 4-10
INDUMISO 60-68
Ingoma 104 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“Dumisa UYehova, Umphulaphuli Womthandazo”: (imiz. 10)
Nd 61:1, 8—Zibek’ emthandazweni izithembiso ozenza kuYehova (w99 9/15 9 ¶1-4)
Nd 62:8—Kholosa ngoYehova ngokuphalaza imbilini yakho ngomthandazo (w15 4/15 22-23 ¶6-9)
Nd 65:1, 2—UYehova nguMphulaphuli wemithandazo yabantliziyo zinyanisekileyo (w15 4/15 24 ¶13-14; w10 4/15 5 ¶10; it-2-E 668 ¶2)
-
Ukwemba Ubuncwane ObuseBhayibhileni: (imiz. 8)
Ufundo LweBhayibhile: (imiz. 4 nangaphantsi) Nd 63:1–64:10
YIKHUTHALELE INTSIMI
Lungiselela Iintshumayelo Zale Nyanga: (imiz. 15) Ingxubusho. Dlala ividiyo yentshumayelo nganye onokuyisebenzisa uze emva koko uxubushe iingongoma eziphambili. Khuthaza abavakalisi ukuba bazenzele ezabo iintshumayelo.
INDLELA YOKUPHILA YAMAKRISTU
Ingoma 81
“Ukugcina Ubomi Bethu Bulula Kusinceda Sidumise UThixo”: (imiz. 15) Qala ngengxubusho yenqaku. Emva koko dlala uze uxubushe ngokufutshane ividiyo ethi Siphila Ubomi Obulula ekwiJelo Losasazo LamaNgqina KaYehova. (Yiya kwindawo ethi OOVIMBA BEEVIDIYO > INTSAPHO.) Bakhuthaze bonke bacinge ngokwenza ubomi babo bube lula ukuze bachithe ixesha elingakumbi ekukhonzeni uYehova.
ISifundo SeBhayibhile Sebandla: (imiz. 30) ia isahl. 19 ¶1-16
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 88 Nomthandazo


text:
Chapter 1
1 Imizekeliso kaSolomon unyana kaDavide, ukumkani wamaSirayeli, Yokuba kwaziwe ubulumko noqeqesho;
2 Yokuba kuqondwe iintetho zengqondo;
3 Yokuba kwamkelwe uqeqesho lwengqiqo, Ubulungisa, nesiko, nokuthe tye;
4 Yokuba izidenge zinikwe ubuqili, Ulutsha lunikwe ukwazi nokunkqangiyela;
5 Ukuze eve osisilumko, aqokele afunde, Oqondayo azuze amacebo obulumko;
6 Yokuba kuqondwe umzekeliso nezafobe zokuthetha, Amazwi ezilumko nezintsonkotha zazo.
7 Ukoyika uYehova kukuqala kokwazi; Ubulumko noqeqesho izimathane ziludelile.
8 Nyana wam, yiva uqeqesho lukayihlo, Ungawulahli umyalo kanyoko.
9 Kuba ezo zinto zisisangqawe esihle entlokweni yakho, Nezambalo emqaleni wakho.
10 Nyana wam, ukuba aboni bathe bakuhenda, Uze ungavumi ke.
11 Ukuba bathe, Hamba nathi, Masilalele igazi, Masibalalele abamsulwa bengenatyala;
12 Masibaginye njengelabafileyo behleli, Begqibelele, njengabehla baye emhadini;
13 Sofumana ubuncwane obunqabileyo, Sozizalisa izindlu zethu ngamaxhoba;
14 Wena ke woliphosa phakathi kwethu iqashiso lakho, Yoba nye ingxowa yethu sonke:
15 Nyana wam, musa ukuhamba ngendlela nabo; Lunqande unyawo lwakho emendweni wabo.
16 Kuba iinyawo zabo zigidimela ububi, Zikhawulezela ukuphalaza igazi;
17 Kuba ufumana usanekwa umnatha Emehlweni eentaka ezi zonke;
18 Ke bona balalela elabo igazi, Bazonda owabo umphefumlo.
19 Unjalo umendo wabo bonke abangxamele inzuzo embi; Imka nomphefumlo womniniyo.
20 Ubulumko bumemeza ngaphandle, Buvakalisa izwi labo ezitratweni.
21 Bumemeza emantloko eendawo zembutho; Ekungeneni kwamasango, Phakathi komzi, buthetha iintetho zabo, busithi:
22 Kunini na, ziyathandini, nithanda ubuyatha, Abagxeki befuna ukugxeka, Izinyabi zithiya ukwazi?
23 Nithe nabuyela ekohlwayeni kwam, Niyabona, ndowumpompozisela kuni umoya wam, Ndonazisa amazwi am.
24 Ngokokuba ndinibizile, anavuma, Ndolule isandla sam, akwabakho ukhathalayo;
25 Nesuka naliyeka necebo lam lonke, Anavuma ndakunohlwaya.
26 Nam ke ndonihleka ekusindekeni kwenu; Ndogculela ekufikeni kokunkwantyiswa kwenu;
27 Ekufikeni kokunkwantyiswa kwenu njengesithonga, Ekuzeni kokusindeka kwenu njengesaqhwithi, Ekufikelweni kwenu yimbandezelo nenkcutheko.
28 Baya kwandula bandibize, ndingaphenduli, Bandifune kwakusasa, bangandifumani;
29 Ngethuba lokuba bakuthiyile ukwazi, Abakunyula ukoyika uYehova;
30 Abalivuma icebo lam, Basigiba sonke isohlwayo sam:
31 Baya kudla ke isiqhamo sendlela yabo, Bahluthe ngamacebo abo.
32 Kuba ukuphamba kweziyatha kuyazi bulala, Nobunqobo bezinyabi buyazitshabala lisa.
33 Ke yena ondivayo uhleli ekholosile, Wonwabile ekunkwantyiseni kobubi.


text:
Imini Yentshabalalo Isenokungabi Yile Nto Uyicingayo
NGAPHANDLE kokuba zinganiki themba, izinto ezithethwayo ngemini yentshabalalo zivumelana kwizinto ezintathu. Eyokuqala, zonke zisekelwe kwiingcamango zabantu, bantu abo basoloko bengachani xa befunisela ikamva. Eyesibini, ukusinda kwabantu kungayinto yamabona-ndenzile, ukuba bakho abaza kukusinda. Eyesithathu, abasindileyo baya kuphila ubomi bentshontsho.
Ngokwahlukileyo kwezi zinto, iBhayibhile isinika ithemba elivakalayo ngekamva. Ithi kuza kubakho utshintsho olukhulu. Iqinisekisa ukuba baza kusinda nakanjani na abo benza ukuthanda kukaThixo. Ngapha koko, ayithi umhlaba uza kuqhushumbiswa okanye uza kuba ngumkhenkce ekungekho bani unokuphila kuwo. Ithi uza kulungiswa ube yiparadesi.
Abantu abaninzi abazikholelwa ezi ziprofeto. Abazikholelwa iimfundiso zeBhayibhile ezithetha ngembandezelo enkulu, iArmagedon, iwaka leminyaka, neParadesi. Ezi zinto zihlala zixutyushwa, kuphikiswana ngazo yaye bezama ukuzichaza abakwalizwi. Ngamnye uzichaza ngeyakhe indlela eyahlukileyo. Xa echaza ixesha lesiphelo, umbhali uBruce A. Robinson uthi: “Akukho mbandela uyindida nje ngalo kuleyo ikhe yabhalwa ngeenkolelo zobuKristu.” Ibe yintoni ke imiphumo? Ngumbhodamo wodwa.
Icacile kodwa yona into ethethwa ziZibhalo. IBhayibhile iqulethe isigidimi sikaThixo, yaye ufuna sikwazi oko kuza kwenzeka kwikamva. Cinga ngeminye imibuzo edla ngokuphakama, uze uve oko kuthethwa yiBhayibhile. Ukuba ufuna ukwazi okungakumbi, unokuzicelela incwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova.
Ngaba umhlaba nabantu baya kutshatyalaliswa?
“Amalungisa aya kuwudla ilifa umhlaba, ahlale kuwo ngonaphakade.”—INdumiso 37:29.
Ngaba bakho abantu abaza kufa?
“Abathe tye bona baya kuhlala emhlabeni, nabangenakusoleka baya kusala kuwo. Bona ke abangendawo, baya kunqunyulwa emhlabeni; ke wona amaqhophololo, aya kuncothulwa kuwo.”—IMizekeliso 2:21, 22.
Ngaba uThixo wakha wabohlwaya abangendawo ngaphambili?
UThixo zange ayeke ukohlwaya “ihlabathi lamandulo, kodwa wagcina uNowa, umshumayeli wobulungisa ekhuselekile kunye nabanye abasixhenxe xa wazisa unogumbe phezu kwehlabathi labantu abangenabuthixo; yaye wazigwebela isohlwayo izixeko iSodom neGomora ngokuthi azifinyeze zibe luthuthu, emisela abantu abangenabuthixo umzekelo wezinto eziza kuza.”—2 Petros 2:5, 6.
Ngaba sinokuwazi umhla aza kugweba ngawo uThixo?
“Akukho bani uwaziyo loo mhla nelo lixa, azazi neengelosi zamazulu engazi noNyana, kodwa nguBawo kuphela. Kuba kanye njengokuba yayinjalo imihla kaNowa, buya kuba njalo ubukho boNyana womntu. Kuba njengokuba babenjalo ngaloo mihla yangaphambi komkhukula, besidla, besela, amadoda etshata namabhinqa etshatiswa, de kwaba yimini awangena ngayo uNowa emkhombeni; kwaye abazange banikele ngqalelo de wafika umkhukula waza wabatshayela bonke, nobukho boNyana womntu buya kuba njalo.”—Mateyu 24:36-39.
Ngaba ikho into ebonisa ukuba isiphelo sesiza kufika?
“Ngemihla yokugqibela kuya kufika amaxesha amanqam ekunzima ukujamelana nawo. Kuba abantu baya kuba ngabazithandayo, abathandi bemali, abazidlayo, abanekratshi, abanyelisi, abangathobeli bazali, abangenambulelo, abanganyanisekanga, abangenawo umsa wemvelo, abangayifuni kwaphela imvisiswano, abanyelisi, abangenakuzeyisa, iindlobongela, abangathandi kulunga, abangcatshi, abaneentloko ezilukhuni, abakhukhumele likratshi, abathandi beziyolo kunokuba bathande uThixo, benembonakalo yozinikelo lobuthixo kodwa bengaphili ngokuvisisana nalo.”—2 Timoti 3:1-5.
Ikamva libaphathele ntoni abantu emhlabeni?
UThixo “uya kuzisula zonke iinyembezi emehlweni abo, kungabi sabakho kufa, kungabi sabakho kuzila nakukhala nantlungu kwakhona. Izinto zangaphambili zidlule.”—ISityhilelo 21:4.
UThixo “uya kuzisula zonke iinyembezi emehlweni abo”
Nakuba iZibhalo zingasixeleli yonke into eza kwenzeka kwikamva, ziyasiqinisekisa ukuba abantu baza kufumana ikamva. Asinakukwazi nokuzithelekelela iintsikelelo esiza kuziphathelwa likamva. Unokuqiniseka ukuba oku kuyinyaniso kuba oko uYehova uThixo akuthembisayo uyakwazi ukukuzalisekisa.
Funda Okungakumbi
Yintoni Injongo KaThixo Ngomhlaba?
IBhayibhile ichaza isizathu sokuba uThixo adale umhlaba, ukuba kuya kuphela nini ukubandezeleka, nokuba ikamva liwuphathele ntoni umhlaba nabo baphila kuwo.


text:
Ngaba Sifanele Sithandaze KuYesu?
OMNYE umphandi kutsha nje wenze uhlolisiso kubantu abasebatsha abangaphezu kwe-800, abavela kwiicawa ezahlukahlukeneyo, ebabuza ukuba bayakholelwa na ukuba uYesu uyayiphendula imithandazo. Abayi-60 pesenti kubo bathe bayakholelwa ukuba uyayiphendula. Noko ke, omnye kolu lutsha walikhupha igama elithi Yesu wafaka elithi, “Thixo” endaweni yalo.
Ucinga ntoni wena? Ngaba sifanele sithandaze kuYesu okanye kuThixo? * Ukuze sifumane impendulo, masijonge indlela uYesu awabafundisa ukuba bathandaze ngayo abafundi bakhe.
UYESU WASIFUNDISA UKUBA SITHANDAZE KUBANI?
UYesu wasifundisa waza wasibonisa ukuba sifanele sithandaze kubani.
IMFUNDISO YAKHE: Xa omnye wabafundi bakaYesu wathi, “Nkosi, sifundise ukuthandaza,” waphendula wathi: “Xa sukuba nithandaza, yithini, ‘Bawo.’” (Luka 11:1, 2) Ngaphezu koko, kwiNtshumayelo yakhe yaseNtabeni, uYesu wabongoza abaphulaphuli bakhe ukuba bathandaze. Wathi: ‘Thandazani kuYihlo.’ Wabaqinisekisa ngokuthi: “UYihlo uyakwazi enikusweleyo ningekamceli.” (Mateyu 6:6, 8) Ngobusuku bakhe bokugqibela emhlabeni, uYesu wathi kubafundi bakhe: “Ukuba nicela nantoni na kuBawo uya kuninika yona egameni lam.” (Yohane 16:23) Ngoko ke, uYesu wasifundisa ukuba sithandaze kuYise wakhe nowethu, uYehova uThixo.—Yohane 20:17.
UMZEKELO WAKHE: Ngokuvisisana nemfundiso yakhe ngendlela abanye abamele bathandaze ngayo, uYesu wathandaza wathi: “Ndikudumisa esidlangalaleni, Bawo, Nkosi yezulu nomhlaba.” (Luka 10:21) Ngesinye isihlandlo, “uYesu wawaphakamisela ezulwini amehlo akhe waza wathi: ‘Bawo, ndiyakubulela ngokuba uye wandiva.’” (Yohane 11:41) Njengoko wayesifa, uYesu wathandaza wathi: “Bawo, ndiwuyekela ezandleni zakho umoya wam.” (Luka 23:46) Ngokuthandaza kuYise wasemazulwini—‘iNkosi yezulu nomhlaba’—uYesu wasimisela umzekelo ocacileyo esifanele siwuxelise. (Mateyu 11:25; 26:41, 42; 1 Yohane 2:6) Ngaba abafundi bakaYesu bokuqala babekuqonda ngolu hlobo oku?
AYETHANDAZA KUBANI AMAKRISTU OKUQALA?
Kwiiveki ezimbalwa emva kokuba uYesu ebuyele ezulwini, abafundi bakhe babetshutshiswa yaye begrogriswa ngabachasi babo. (IZenzo 4:18) Bathandazela uncedo—kodwa babethandaza kubani? “Baphakamisa amazwi abo kuThixo ngamxhelo mnye,” bethandazela ukuba aqhubeke ebanceda “ngegama lomkhonzi [wakhe] ongcwele uYesu.” (IZenzo 4:24, 30) Ngoko ke, abalandeli bakhe baxelisa umzekelo kaYesu wokuthandaza. Bathandaza kuThixo, kungekhona uYesu.
Kwiminyaka kamva, umpostile uPawulos wacacisa indlela yena nabo wayekunye nabo ababethandaza ngayo. Ebhalela amanye amaKristu, wathi: “Sisoloko simbulela uThixo uYise weNkosi yethu uYesu Kristu xa sinithandazela.” (Kolose 1:3) Waphinda wabhala wathi ‘wayesoloko ebulela ngazo zonke izinto kuye uThixo noBawo wethu egameni leNkosi yethu uYesu Kristu.’ (Efese 5:20) Kula mazwi, siyabona ukuba uPawulos ‘wayesoloko’ ethandaza ‘kuThixo noBawo wakhe ngazo zonke izinto’—kodwa ke, egameni likaYesu.—Kolose 3:17.
NjengamaKristu okuqala, sinokubonisa uthando esinalo ngoYesu ngokwenza oko wakuthethayo ngomthandazo. (Yohane 14:15) Njengoko sithandaza kuBawo wethu osemazulwini kuphela, amazwi akwiNdumiso 116:1, 2 athi, “ndiyathanda, ngenxa yokuba uYehova uyaliva Ilizwi lam . . . ndiya kubiza yonke imihla yam,” aya kuba nentsingiselo engakumbi kuthi. *
^ isiqe. 3 Ngokutsho kweZibhalo, uThixo noYesu abalingani. Ukuze ufumane inkcazelo engakumbi, funda isahluko 4 sencwadi ethi, Yintoni Ngokwenene Efundiswa YiBhayibhile? epapashwe ngamaNgqina kaYehova.
^ isiqe. 11 Ukuze imithandazo yethu yamkeleke kuThixo, kufuneka sizimisele ukuphila ngokwemilinganiselo yakhe. Ukuze ufumane inkcazelo engakumbi, funda isahluko 17 sencwadi ethi, Yintoni Ngokwenene Efundiswa YiBhayibhile?
Funda Okungakumbi
Ngaba UThixo Angandinceda Xa Ndithandaza?
Ngaba uThixo uzikhathalele iingxaki zethu?
Sondela KuThixo Ngomthandazo
Ngaba uThixo uyaphulaphula xa uthandaza? Ukuze siphendule lo mbuzo, sifanele sazi oko kufundiswa yiBhayibhile ngomthandazo.


text:
ICANDELO 4
Baphulaphula USathana
—Waba Yintoni Umphumo?
UAdam noEva abazange bamthobele uThixo, ngenxa yoko bafa. Genesis 3:6, 23
UEva waphulaphula inyoka waza watya isiqhamo. Emva koko wanika uAdam, naye watya.
Loo nto bayenzayo yayiphosakele
Bona nabantwana babo baphila nzima. Baluphala baza bafa. Abazange baye kwelemimoya; bafa.
Abafileyo bafana nje nothuli. Genesis 3:19
Siyafa kuba siyinzala ka-Adam noEva. Abafileyo abakwazi kubona, ukuva okanye ukwenza nantoni na.—INtshumayeli 9:5, 10.
Yayingeyonjongo kaYehova ukuba abantu bafe. Kungekudala uza kubavusa abo bafileyo. Ukuba bayamphulaphula, baza kuphila ngonaphakade.
Funda Okungakumbi
Yintoni Injongo KaThixo Ngomhlaba?
IBhayibhile ichaza isizathu sokuba uThixo adale umhlaba, ukuba kuya kuphela nini ukubandezeleka, nokuba ikamva liwuphathele ntoni umhlaba nabo baphila kuwo.
Liyintoni Ithemba Ngabafi?
Kwenzeka ntoni kuthi xa sisifa? Ngaba siya kuze sibabone kwakhona abantu bethu esibathandayo abaye bafa?


text:
INQAKU ELINGUMXHOLO
Ngaba Ukhona UThixo? Kutheni Umele Uyihoye Nje Loo Nto?
Umbuzo wokuba uThixo ukho ubonakala ungenampendulo okanye ungabalulekanga kwabaninzi. UHervé, owakhulela eFrance uthi: “Anditsho ukuba akekho uThixo, kodwa mna andilokholwa. Mna ndithi kungcono umntu asebenzise ingqondo yakhe. Leyo into ayifuni nokuba ukholwe kuthixo othile.”
Kusenokwenzeka ukuba abanye bafana noJohn waseMerika. Uthi: “Ndakhuliswa ngabazali abangakholelwayo kuThixo. Ukukhula kwam, ndandingazi kwanto ngobukho bukaThixo. Sekunjalo, ndandikhe ndizibuze ngaye.”
Ngaba wakhe wazibuza ukuba ukhona uThixo nokuba ubomi buphele apha? Mhlawumbi ukhe wazibona izinto ezenza kucace ukuba ukhona uMdali, njengokumangalisa kwendlela elenziwe ngayo ikhaya lethu ukuze sonke siphile, nezinto eziphilayo ekungenakwenzeka ukuba zasuka nje zazivelela.—Funda ibhokisi ethi “ Hlolisisa Ubungqina.”
Qwalasela indlela ezibaluleke ngayo ezi ngongoma zichazwe ngasentla. Zifana nendlela ekusa ngqo kubutyebi. Ukuba unokufumana ubungqina nenkcazelo onokuyithemba yokuba uThixo ukhona, uya kungenelwa kakhulu. Nantsi imizekelo emine.
1. KUTHENI SIPHILA?
Ukuba ubomi bunenjongo, sifuna ukuyazi, nokuba singena phi thina kuyo. Ngapha koko, ukuba uThixo ukhona ibe asinalwazi ngaloo nto, siya kube siphila ngaphandle kokwazi eyona nto ibalulekileyo kwindalo yonke.
IBhayibhile ithi yonke into ephilayo idalwe nguThixo. (ISityhilelo 4:11) Kusinceda ngantoni ukwazi oku? Khawuve oko kufundiswa yiBhayibhile.
Abantu bohlukile kuzo zonke izidalwa ezisemhlabeni. IBhayibhile ithi, uThixo wasidala safana naye ukuze sibe neempawu ezifana nezakhe. (Genesis 1:27) Ngapha koko, iBhayibhile isifundisa ukuba abantu banokuba ngabahlobo bakaThixo. (Yakobi 2:23) Ayikho enye into ebhetele esinokuyiphilela ngaphandle kokuba nobuhlobo noMdali wethu.
Kuthetha ukuthini ukuba ngumhlobo kaThixo? Abahlobo bakaThixo banokuthetha ngqo naye. Yena uthembisa ukuba uya kubaphulaphula aze abancede. (INdumiso 91:15) Xa singabahlobo bakaThixo siye sazi indlela azibona ngayo izinto. Le nto inokusenza siqonde neempendulo zeyona mibuzo inzima ebomini.
Ukuba uThixo ukhona ibe asinalwazi ngaloo nto, siya kube siphila ngaphandle kokwazi eyona nto ibalulekileyo kwindalo yonke
2. UKUBA NOXOLO
Ngokomzekelo, abanye abakholelwa kuThixo ngenxa yeentlungu ezisehlabathini. Bathi, ‘Kutheni uMdali onamandla evumela intlungu nobubi?’
Impendulo yeBhayibhile iyathuthuzela kuba ithi kwakungeyonjongo kaThixo ukuba abantu baxhwaleke. Ukudalwa kwabo nguThixo, abantu babephila ubomi obungenazintlungu. Phofu nokufa oko kwakungazi kubakho. (Genesis 2:7-9, 15-17) Ngaba yintsomi emini le? Tu kanti! Kaloku ukuba kukho uMdali onamandla nonothando ngaphezu kwayo nantoni na enye, besiya kulindela ukuba afune baphile ubomi obunje kanye abantu.
Bangena njani abantu kobu bugxwayiba bakubo? IBhayibhile ithi uThixo wabadala abantu banenkululeko yokuzikhethela. Abantu abazizo iimatshini, yaye abanyanzelwa ukuba bathobele uThixo. UAdam noEva, abazali bethu abazange bafune ukulawulwa nguThixo. Endaweni yoko, becingela iziqu zabo bakhetha ukwenza ukuthanda kwabo. (Genesis 3:1-6, 22-24) Ngenxa yoko, imiphumo ebuhlungu iviwa sithi.
Kunokusenza sixole ukwazi ukuba intlungu esikuyo asiyonjongo kaThixo, ibe ingaphakathi kuthi into yokufuna isiqabu. Siyakufuna ukwazi ukuba izinto ziza kuba bhetele.
3. ITHEMBA
Zisuka nje emva kokuvukela kwabantu, uThixo wathembisa ukuba uza kuyizalisekisa injongo yakhe ngomhlaba. Ngenxa yokuba engusomandla, akukho nto inokumthintela ekwenzeni oko. (Isaya 55:11) Kungekudala uThixo uza kuphelisa zonke izinto ezibuhlungu ezibangelwe kukuvukela kuka-Adam noEva, yaye umhlaba nabantu abakuwo baza kuphila ngendlela uThixo awayefuna baphile ngayo kwasekuqaleni.
Kungakunceda njani oku wena? Khawuhlolisise izithembiso ezibini kwezininzi uThixo asithembise zona eBhayibhileni.
UXOLO EMHLABENI WONKE KUNGEKHO BUBI. “Kusele ithutyana, angabikho ongendawo; uya kuyikhangela indawo yakhe, abe engekho. Kodwa abalulamileyo baya kuwudla ilifa umhlaba, baziyolise ngokugqibeleleyo ngobuninzi boxolo.”—INdumiso 37:10, 11.
UKUGULA NOKUFA KUYAKUBE KUPHELISIWE. “Akakho ummi wakhona oya kuthi: ‘Ndiyagula.’” (Isaya 33:24) “Uya kuginya ukufa ngonaphakade, yaye iNkosi enguMongami uYehova ngokuqinisekileyo iya kosula iinyembezi ebusweni bonke.”—Isaya 25:8.
Kutheni sinokuzithemba izithembiso zikaThixo eziseBhayibhileni? Kungenxa yokuba kukho ubungqina beziprofeto ezininzi eziseBhayibhileni esele zizalisekile. Noko ke, ithemba lokukhululeka ekubandezelekeni alibususi ubunzima esikubo ngoku. Luluphi olunye uncedo esilufumana kuThixo?
4. USINCEDA KWIINGXAKI NASEKWENZENI IZIGQIBO
UThixo usinceda sikwazi ukumelana neengxaki esinazo, size senze nezigqibo ezifanelekileyo. Zininzi izigqibo ezingabalulekanga kangako, kodwa ezinye zinemiphumo ehlala ihleli. Akukho mntu unokusinika ubulumko obugqwese obo sibufumana kuMdali wethu. Kuba ebesoloko ekho, uzibona bhetele izinto kunathi ibe ubomi sibuphiwe nguye. Ngoko uyayazi into esiyidingayo.
UYehova uThixo waphefumlela abantu abahlukahlukeneyo ukuba babhale iingcinga zakhe eBhayibhileni. Kuyo sifumana umbhalo othi: “Mna, Yehova, ndinguThixo wakho, Lowo ukufundisa okuyingenelo kuwe, Lowo ukubangela unyathele endleleni ofanele uhambe ngayo.”—Isaya 48:17, 18.
UThixo unamandla angenasiphelo, ibe ufuna ukuwasebenzisa ekuncedeni thina. IBhayibhile imchaza njengobawo onothando ofuna ukusinceda. Ithi: ‘UYihlo osezulwini ubanika umoya oyingcwele abo bamcelayo!’ (Luka 11:13) La mandla avela kuThixo angasikhokela aze asiqinise.
Ungalufumana njani olu ncedo kuThixo? IBhayibhile iyaphendula: “Kuba lowo uzayo kuThixo umele akholwe ukuba ukho nokuba ungumvuzi wabo bamfuna ngenyameko.” (Hebhere 11:6) Ukuze uyamkele into yokuba uThixo ukhona, ufanele uhlolisise ubungqina ngokwakho.
NGABA UZA KUPHANDA?
Ukufunda inyaniso ngoThixo kufuna ixesha, kodwa kuyacaca ukuba kungakunceda. Khawuve la mava kaXiujin Xiao owazalelwa eTshayina kodwa ngoku oseMerika. Uthi: “Nangona ndandikholelwa ukuba izinto zazivelela, ndandisafuna ukwazi ngeBhayibhile. Ngoko ndaye ndafunda iBhayibhile namaNgqina kaYehova. Kunyaka wam wokugqibela eKholeji, ndandingenalo ncam ithuba lokwenza izinto endandizifunda eBhayibhileni. Oko kwandenza andonwaba. Kodwa xa ndazimisela ukufunda iBhayibhile, ndaye ndonwaba.”
Ngaba ungathanda ukufunda okungakumbi ngoMdali wethu, uYehova uThixo? Kutheni ungaziphi ixesha lokukhe uphande?
Funda Okungakumbi
Ngaba UThixo Unalo Igama?
UThixo unezibizo ezininzi, ezinye zazo nguSomandla, uMdali nesithi Nkosi. Kodwa igama likaThixo lisetyenziswa ngaphezu kwezihlandlo eziyi-7 000 eBhayibhileni.
Kutheni Ufanele Ufunde IBhayibhile?
IBhayibhile inceda abantu abaninzi emhlabeni wonke ukuba bafumane iimpendulo zemibuzo abanayo ngobomi. Ungathanda ukuba ngomnye wabo?